Gesaan konsolidasi fiskal dan perkukuh PMKS dalam Bajet 2023

Institut Masa Depan Malaysia (MASA) mengesyorkan agar kerajaan meneliti dua bidang fokus khusus dalam Bajet 2023 iaitu konsolidasi fiskal dan memperkukuh Perusahaan Mikro, Kecil dan Sederhana (PMKS).

Sehingga Jun 2022, hutang negara dilaporkan mencecah RM1.045 trilion, manakala pembayaran perkhidmatan hutang Kerajaan Persekutuan pula mencecah RM43.1 bilion, atau bersamaan 18.4 peratus daripada hasil pendapatan negara.

Dalam pada itu, sebanyak RM19.8 bilion telah dibelanjakan untuk pembayaran semula kadar faedah hutang sedia ada menjelang akhir Jun 2022.

Malaysia memerlukan kedudukan fiskal yang lebih kukuh dengan mengambil kira ketidaktentuan pasaran ekonomi global. Perbelanjaan operasi Malaysia terdiri daripada emolumen merangkumi hampir 37 peratus manakala caj persaraan sebanyak 12 peratus daripada Keluaran Dalam Negeri Kasar (KDNK).

Dalam hal ini, langkah utama yang wajar dipertimbangkan adalah mengurangkan perbelanjaan kerajaan.

Sehubungan itu, kerajaan perlu meneliti pendekatan alternatif bagi menguruskan aliran tunai secara sistematik serta mengurangkan bebanan perbelanjaan lebihan terhadap projek yang kurang memanfaatkan rakyat sebaliknya meletakkan fokus utama kepada taraf hidup dan kesejahteraan masyarakat berbanding pembinaan jalan raya atau pencakar langit.

Kerajaan juga perlu merangka strategi penjanaan pendapatan yang baharu dengan menumpukan kepada peningkatan produktiviti nasional. Mengambil kira nilai percukaian meliputi hampir 73.2 peratus daripada jumlah hasil pendapatan, sumber pendapatan baharu harus diteroka termasuk memanfaat potensi bidang ekonomi digital dan automasi dalam meningkatkan daya saing dan produktiviti negara.

Sebagai pendekatan jangka pendek, sebuah mekanisme percukaian iaitu melebarkan jurang cukai bagi T5 dan T10 dalam kalangan syarikat atau individu berpendapatan tinggi harus dilaksanakan. Kerajaan wajar memanfaatkan peluang ini untuk menjana semula cukai yang hilang akibat pendapatan yang tidak dilaporkan.

Bagi penyelesaian tempoh jangka panjang, kerajaan perlu mengambil langkah proaktif dari segi reformasi penjanaan pendapatan serta mengharmonikan dasar fiskal demi memastikan konsolidasi kewangan secara lebih teratur.

Selain itu sektor PMKS juga perlu diberi keutamaan yang bukan sahaja meliputi 97.4 peratus daripada jumlah pertumbuhan di Malaysia pada 2021, tetapi juga menyumbang 37.4 peratus daripada KDNK. Sektor ini telah menjadi tunjang ekonomi negara termasuk memberi sumbangan sebanyak11.7 peratus kepada eksport dan 47.8 peratus dalam sektor pekerjaan.

Tidak dinafikan PMKS merupakan antara segmen yang paling terkesan akibat Covid-19. Banyak perniagaan kecil dan sederhana masih berdepan situasi mencabar dalam fasa pemulihan pasca pandemik di sebalik tekanan ekonomi global seperti peningkatan inflasi, kenaikan kadar faedah, penyusutan nilai ringgit dan kekurangan pekerja asing.

Kenaikan kadar dasar semalaman atau OPR sebanyak tiga kali turut menjejaskan momentum pemulihan ekonomi negara. Justeru, isu yang dihadapi oleh sektor PMKS perlu ditangani segera dan secara tuntas dalam Bajet 2023, melalui penyelesaian jangka pendek serta panjang yang berimpak tinggi demi menjamin kelangsungan PMKS.

Institusi perbankan harus membenarkan kelonggaran dari segi pembayaran balik serta penstrukturan semula pinjaman. Dengan mengambil kira syor yang dikemukakan oleh Majlis Pemulihan Negara (MPN), moratorium yang spesifik perlu disediakan kepada para peniaga yang terkesan, pasca Covid-19.

Pada masa sama, proses pengambilan pekerja asing juga harus dipercepatkan melalui penggunaan teknologi dengan memperkukuh aspek digitalisasi. Koordinasi serta pemantauan antara agensi dan kementerian berkaitan adalah penting dalam menghadapi sebarang situasi permintaan pasaran tenaga buruh asing supaya proses pengambilan tenaga buruh asing adalah lebih cekap dan telus.

Bajet 2023 juga memberi penekanan terhadap pemberian insentif transformasi digital kepada PNKS. Pendekatan yang diambil oleh negara Jepun, Korea Selatan, dan Thailand boleh dijadikan sebagai penanda aras ke arah mencapai negara yang berpendapatan tinggi menjelang 2030.

Bagi membina PMKS yang berdaya saing dan kalis cabaran, penstrukturan semula perniagaan dan transformasi digital adalah penting. Ini termasuk pembangunan aplikasi teknologi digital serta pembayaran maya, e-dagang, aplikasi berasaskan awan dalam kalangan PMKS yang perlu diteroka secara menyeluruh oleh agensi dan kementerian berkaitan.

Justeru, MASA berharap supaya syor dan cadangan di atas dapat diteliti serta diperhalusi oleh kerajaan dan diterjemahkan ke dalam polisi dan pelan strategik kerajaan selaras dengan Wawasan Kemakmuran Bersama 2030 demi memastikan pengagihan ekonomi yang mampan dan inklusif di setiap peringkat.

Azril Mohd Amin
Ketua Pegawai Eksekutif
Institut Masa Depan Malaysia.


UMNO bertanding 17 kerusi di Negeri Sembilan, rampas satu kerusi dari Amanah

⋅UMNO Negeri Sembilan akan bertanding di 17 kerusi Dewan Undangan Negeri (DUN) pada pilihan raya negeri bulan depan, kata Timbalan Presiden UMNO Datuk Seri Mohamad Hasan.

Beliau yang juga Pengarah Pilihan Raya Barisan Nasional (BN) berkata kerusi itu adalah 16 DUN dimenangi pada Pilihan Raya Umum ke-14 (PRU-14) dan satu lagi kerusi di DUN Lenggeng yang disandang oleh Suhaimi Kassim daripada Parti Amanah, menurut laporan Bernama.

“Di atas kertas BN bertanding 16 kerusi DUN, tetapi telah dipersetujui Pengerusi Majlis Presiden Kerajaan Perpaduan Datuk Seri Anwar Ibrahim (yang) telah membuat keputusan kerusi DUN Lenggeng diberikan kepada BN.

“Tiada dakwa lagi, itu sebabnya saya katakan bahawa keputusan Majlis Presiden itu muktamad.

“Siapa nak cakap apa, cakaplah melainkan jika ada orang cuba menelan semula dia punya janji,” katanya ketika berucap pada Majlis Bahagian Angkat Pilihan Raya Negeri Sembilan di Kompleks Rakan Muda di Kuala Pilah.

Mohamad yakin BN mampu memenangi kesemua kerusi ditandingi nanti dengan persiapan jentera yang lancar dan dibantu jentera parti dari Johor dan Melaka pada pilihan raya kali ini.

Beliau menyarankan semua jentera parti agar mengenal pasti ‘DNA’ lokaliti pengundi di semua pusat daerah mengundi (PDM) bagi mengukuhkan gerak kerja dalam memastikan kemenangan BN pada pilihan raya kali ini.

Media semalam melaporkan Amanah Negeri Sembilan mengumumkan kekal bertanding di tiga kerusi DUN pada PRN kali ini iaitu di DUN Klawang, Lenggeng dan Paroi.

Pada PRU-14, Negeri Sembilan yang memiliki 36 kerusi DUN, menyaksikan Pakatan Harapan (PH) dipimpin Datuk Seri Aminuddin Harun menguasai 20 kerusi iaitu DAP dengan 11 kerusi, PKR (enam) dan Amanah (tiga).

BN pula memenangi 16 kerusi iaitu UMNO (15) dan MIC satu kerusi.


Tiada poster boy di Kedah, siapa jadi MB hanya selepas PRN: Zahid

Soal berhubung poster boy di Kedah tidak dibincangkan setakat ini, kata Datuk Seri Ahmad Zahid Hamidi.

Presiden UMNO itu berkata jentera Pakatan Harapan (PH)-UMNO perlu menumpukan kepada usaha untuk menawan Kedah pada Pilihan Raya Negeri (PRN) dan isu calon Menteri Besar (MB) hanya boleh diputuskan selepas itu.

“Buktikan (komitmen masing-masing). Lupakan soal poster boy, fikirkan untuk menang dahulu seperti di Kedah dapatkan 19 kerusi dahulu. Apabila sudah menang baru fikir soal poster boy, itu bukan hak kita untuk tentukan tetapi hak Sultan.

“Atas dasar itulah saya yakin dalam kalangan parti termasuk di Kedah kena ketepikan perbezaan, ketepikan perbalahan dan komited untuk menang,” katanya dipetik laporan Utusan Malaysia.

Zahid terdahulu merasmikan Konvensyen Negeri 2023 anjuran Majlis Pimpinan Perpaduan Kedah hari ini.

Dalam pada itu, Zahid berkata sokongan ahli-ahli UMNO kepada DAP tidak perlu dipertikaikan kerana sebelum ini mereka juga pernah bersama MCA dan MIC.

“Dulu lawan tetap lawan, sekarang lawan jadi kawan. Cukuplah kita terus bernostalgia dan berada di titik perbezaan, sekarang kita mahu cari titik persamaan. Kenapa parti Islam berkawan dengan DAP, musuh UMNO (BN)? Itu cerita dahulu.

“Kalau dahulu orang UMNO boleh bersama MIC, MCA dan Gerakan, itu hakikat parti itu bukan sahaja mewakili kaum tertentu. Seperti juga DAP ada ahli daripada orang Melayu. Kita terima sahabat kita dengan semangat ‘kemalaysiaan’,” tambahnya.

Berhubung peruntukan untuk kempen, Zahid berkata jentera parti tidak perlu risau.

“Duit jangan risau. Tetapi segalanya bukan berkaitan duit. Dahulu masa pilihan raya umum, UMNO ada duit tetapi ke laut juga.

“Tetapi ini berkaitan semangat bersama iaitu bagaimana kita mahu menyantuni rakyat, pengundi walaupun bukan ahli parti kita. Itu faktor kejayaan. (PRN) ini adalah peluang terbaik kerana peluang ini tidak akan datang lagi,” katanya lagi.

Dalam konteks politik Kedah, katanya, negeri ini memerlukan pemimpin terutama MB yang berpengalaman dan pakar dalam selok-belok pentadbiran termasuk membangunkan negeri berkenaan.

“Soalnya kita jangan politikkan masalah rakyat tetapi selesaikan masalah rakyat. Lakukan komitmen bukan hanya pandai buat lawak jenaka dan jadi penglipur lara. Kita kena belajar daripada UMNO, BN malah PKR, DAP dan Amanah. Kongsilah ilmu dan ketepikan perbezaan itu,” katanya.


KKM siasat video dakwa vaksin anak KJ dibuang sebelum disuntik

Kementerian Kesihatan (KKM) akan menyiasat video tular menerusi media sosial berkaitan dakwaan cecair vaksin Covid-19 yang diberikan kepada anak bongsu Menteri Kesihatan Khairy Jamaluddin telah dibuang sebelum disuntik.

Timbalan Menteri Kesihatan 1 Datuk Dr Noor Azmi Ghazali berkata bagaimanapun setakat ini beliau mengesahkan anak bongsu Khairy telah menerima suntikan vaksin Covid-19, lapor Bernama.

“Kalau saya tengok yang ditunjuk oleh beliau (Khairy Jamaluddin) memang anaknya telah disuntik. Beliau sendiri pun sudah terima vaksin namun kita akan buat siasatan, esok saya akan memaklumkan perkara ini kepada beliau jika video berkenaan telah disunting, kita akan ambil tindakan.

“Malah, setakat ini pun kita telah banyak siasat dan ambil tindakan. Orang ramai sentiasa mencari salah walhal pengambilan vaksin berkenaan adalah satu daripada usaha kerajaan hanya untuk melindungi kanak-kanak,” katanya.

Beliau berkata demikian kepada pemberita selepas melawat pusat pemberian vaksin khas (SPPV) di Hospital Raja Perempuan Zainab II di sini hari in

Sebelum ini timbul pelbagai tuduhan dan spekulasi bahawa jururawat yang melaksanakan vaksinasi terhadap anak bongsu Khairy membuang cecair vaksin terlebih dahulu sebelum melakukan suntikan.

Mengulas lanjut, Dr Noor Azmi meminta masyarakat supaya tidak mendengar berita-berita palsu membabitkan vaksin Covid-19 terutama daripada mereka yang bukan pakar dalam bidang berkenaan.

“Tidak ada sesiapa yang ingin melindungi apa-apa. Tidak mungkin KKM menipu dan sebagainya selain kita juga sentiasa peka berkaitan kesan advers susulan imunisasi (AEFI) dan hanya mahu memberikan yang terbaik demi kesihatan masyarakat,” katanya.

Beliau berkata untuk meyakinkan masyarakat tentang penerimaan vaksin Covid-19, pihaknya juga telah menggerakkan unit komunikasi strategik bagi memberi penjelasan berkaitan fakta dan data mengenai vaksin Covid-19.

Katanya, selain itu KKM turut menjemput pakar kanak-kanak dan sebagainya untuk memberi penerangan di stesen televisyen mengenai kepentingan mengambil suntikan vaksin demi kebaikan kesihatan masyarakat sekali gus melindungi mereka.


PRN Melaka: PAS harap tiada pertembungan sesama parti kerajaan

Parti yang berada dalam kerajaan pusat diharapkan tidak bertembung dalam pilihan raya negeri (PRN) sekiranya ia diadakan, kata Setiausaha Agung PAS, Datuk Seri Takiyuddin Hassan.

Takiyuddin berkata PAS sangat berharap parti-parti yang berada dalam kerajaan di peringkat pusat masih mengekalkan prinsip berteraskan muafakat, ia selepas Presiden UMNO Datuk Seri Ahmad Zahid Hamidi membuat keputusan untuk bertanding secara solo di Melaka.

“Memang menjadi hasrat PAS bertanding dalam PRN Melaka, cuma berapa kerusi belum diputuskan lagi. Kita berharap PRN Melaka nanti akan berteraskan muafakat sebagaimana yang ada di peringkat kerajaan Persekutuan.

“Kita akan bersama dengan semua parti yang ada dengan kerajaan Persekutuan dan berharap tidak ada pertembungan antara satu sama lain,” katanya hari ini.

Terdahulu, beliau menghadiri Mesyuarat Agung Tahunan PAS Kawasan Kota Bharu kali ke-54.

Mesyuarat berkenaan diadakan secara hibrid iaitu sebahagian hadir secara fizikal dan sebahagian lagi secara maya dan dirasmikan Presiden PAS, Datuk Seri Abdul Hadi Awang.

Untuk rekod, pada Pilihan Raya Umum Ke-14 (PRU-14), PAS gagal memenangi semua 23 daripada 28 kerusi Dewan Undangan Negeri (DUN) yang ditandingi di Melaka.

Zahid sebelum ini seakan memberi kata putus untuk tidak meneruskan lagi kerjasama dengan PAS, ia selepas parti itu sudah memutuskan kerjasama dengan Bersatu sehingga mengakibatkan kerajaan Perikatan Nasional jatuh.

Pada 4 Oktober lalu, Dewan Undangan Negeri (DUN) Melaka terbubar selepas Ketua Menterinya, Datuk Seri Sulaiman Md Ali hilang sokongan maniriti susulan tindakan empat Ahli Dewan Undangan Negeri (ADUN) daripada blok kerajaan sendiri menarik sokongan terhadap kepemimpinannya.


Tak patut lantik Asyraf Wajdi jadi pengerusi MARA: Pakar ekonomi

Pakar ekonomi, Profesor Dr Edmund Terence Gomez menegaskan Setiausaha Agung UMNO, Datuk Asyraf Wajdi Dusuki tidak sepatutnya dilantik sebagai Pengerusi MARA yang baharu.

Beliau turut menyifatkan pelantikan itu sebagai salah, sambil mempersoalkan sama ada lantikan itu disebabkan Pilihan Raya Negeri (PRN) melibatkan enam negeri sudah hampir.

“Kamu tidak boleh ambil ahli politik UMNO dan letakkan mereka dalam salah satu GLC (syarikat berkaitan kerajaan) terpenting di negara ini.

“GLC ini haruslah mempunyai akar yang penting hingga ke akar umbi.

“Dengan pilihan raya negeri yang akan datang, ini menimbulkan tanda-tanda amaran sama ada ini dilakukan dengan niat baik atau ia dilakukan kerana sebab politik,” katanya lapor Mkini.

Beliau dilaporoan berkata demikian pada forum bertajuk ‘Rasuah sebagai Masalah Ekonomi’ di Auditorium Tun Mohamed Suffian, Fakulti Undang-undang, Universiti Malaya, hari ini (25 Mac 2023).

Pelantikan Asyraf berkuat kuasa pada 10 Mac, dan diumumkan oleh Timbalan Perdana Menteri yang juga Presiden UMNO, Datuk Seri Ahmad Zahid Hamidi dua hari kemudian.

Untuk rekod, Asyraf Wajdi kalah hatrik dalam pilihan raya lalu dan terbaharu kalah di Parlimen Gerik pada Pilihan Raya Umum Ke-15 (PRU-15),

Sementara itu, Gomez menegaskan lantikan politik dalam GLC adalah satu ruang untuk salah guna kuasa.

Pada masa sama beliau mempersoalkan jika ia juga boleh dilihat sebagai amalan korupsi, memandangkang tiada perundangan yang dapat digunakan sebagai asas untuk menanganinya.

“Perlu ada penilaian yang wajar terhadap keseluruhan sistem GLC di mana syor-syor yang sesuai dikemukakan. Mengapa kita belum bergerak ke arah ini?” soalnya.


Malaysia dalam tempoh getir kerana dipimpin kakistokrasi : Muhyiddin

Malaysia kini berada dalam tempoh yang getir ke arah pembinaan semula negara.

Bekas Perdana Menteri, Tan Sri Muhyiddin Yassin berkata ia susulan cabaran suasana politik yang masih tidak menentu ditambah dengan barisan kepemimpinan yang kakistrokrasi.

“Situasi yang kita hadapi ini, ditambah pula dengan kepimpinan politik negara yang disifatkan sebagai kakistokrasi (dipimpin oleh orang yang teruk atau tidak layak memimpin) memberikan akibat negatif kepada aspek sosial dan ekonomi negara,” katanya pada Konvensyen Profesional Malaysia 2.0 di Shah Alam, hari ini.

Muhyiddin berkata kepimpinan negara hari ini tidak mempunyai hala tuju yang jelas serta tidak dapat memberikan penyelesaian kepada masalah dihadapi rakyat.

“Hal ini berlaku kerana tiada agenda ekonomi dan pembangunan negara yang jelas dan meyakinkan untuk meredakan kebimbangan kita semua,” katanya.

Beliau yang juga Ahli Parlimen Pagoh berkata rakyat kini mengeluh akibat kos sara hidup yang semakin tinggi malah ramai peniaga yang terpaksa gulung tikar.

Beliau turut menggariskan lima cabaran utama yang perlu diberi tumpuan bagi pembinaan semula negara termasuk ketidaktentuan ekonomi yang ketara disebabkan pelbagai faktor termasuk pandemik Covid-19 mengakibatkan gangguan kepada perniagaan, kehilangan pekerjaan, mengurangkan pendapatan merentas sektor berbeza.

Cabaran seterusnya dari segi transformasi digital ke arah memastikan matlamat lebih ramai rakyat celik digital dapat dicapai.

“Sewaktu saya memperkenalkan Inisiatif Pelan Jalinan Digital Negara (JENDELA), matlamatnya bukan sekadar untuk merapatkan jurang digital antara bandar dan luar bandar, malahan memperkukuhkan ekosistem digital dalam negara.

“Kerajaan ketika itu turut menubuhkan Digital National Berhad (DNB) yang bertujuan untuk mempercepatkan pelancaran 5G ke seluruh negara, selain menawarkan perkhidmatan 5G dengan harga berpatutan kepada rakyat termasuk di kawasan luar bandar,” katanya.

Selain itu, beliau turut menyebut soal cabaran kadar upah rendah yang dihadapi malah katanya jurang ketidaksepadanan antara kemahiran graduan dan keperluan pasaran kerja semakin ketara apabila mereka terpaksa bersaing dengan tenaga profesional yang kehilangan pekerjaan sejak pandemik melanda.

Cabaran kelima pula melibatkan kekangan dan masalah kewangan yang dihadapi rakyat akibat kenaikan kos sara hidup dan kadar upah yang rendah.

Katanya, kos sara hidup termasuk perumahan, pengangkutan dan penjagaan kesihatan yang semakin meningkat menyukarkan rakyat untuk berjimat.


Lebih 6.6 juta terima dos penggalak

Sebanyak 20.3 peratus atau 6,627,119 individu telah menerima suntikan dos penggalak vaksin Covid-19 sejak dilancarkan 13 Oktober 2021 lalu hingga semalam, lapor Kementerian Kesihatan (KKM), hari ini.

Menurut kemas kini laman sesawang KKM, Covidnow pagi ini, daripada jumlah itu 201,716 individu menerima dos berkenaan semalam.

Dos penggalak diberikan kepada warga emas berumur 60 tahun ke atas serta individu dewasa yang menerima semua jenis vaksin Covid-19, sekurang-kurangnya tiga bulan setelah menerima vaksin primer.

Selain itu, keutamaan pemberian dos penggalak kepada individu yang mempunyai komorbiditi, penghuni serta petugas di pusat jagaan kesihatan jangka panjang dan individu dewasa berumur 18 tahun ke atas yang sudah menerima vaksin lengkap sekurang-kurangnya tiga bulan selepas menerima vaksin primer.

Pemberian dos penggalak itu dibuat dengan mengikut turutan umur bermula daripada 50 tahun ke atas, 40 tahun ke atas dan seterusnya 18 tahun ke atas.

Sementara itu, sejak Februari 2021 lalu hingga semalam, seramai 22,864,655 atau 97.7 peratus individu dewasa di Malaysia telah lengkap divaksinasi, manakala 98.9 peratus atau 23,155,545 lagi menerima sekurang-kurangnya satu dos.

Sejak 8 September 2021 lalu hingga semalam juga, seramai 2,758,498 atau 87.6 peratus remaja berusia 12 hingga 17 tahun telah melengkapkan suntikan vaksin Covid-19 masing-masing.

Manakala, 90.5 peratus atau 2,849,786 remaja lagi menerima sekurang-kurangnya satu dos.

Keseluruhannya lebih 58.05 juta vaksin Covid-19 diberikan sejak Program Imunisasi Covid-19 Kebangsaan (PICK) dilancarkan pada 25 Februari 2021 lalu hingga semalam.

Daripada jumlah itu 78.5 peratus atau 25,623,153 populasi negara telah lengkap divaksinasi, manakala 79.7 peratus atau 26,005,331 lagi menerima sekurang-kurangnya satu dos.


40 kematian semalam, kes aktif turun

Jumlah pesakit yang meninggal dunia akibat komplikasi Covid-19 sejak wabak itu menular di negara ini awal tahun lalu sehingga semalam meningkat kepada 29,769 kes.

Menurut Kementerian Kesihatan (KKM), angka itu meningkat setelah 40 lagi kes kematian, termasuk tujuh pesakit meninggal dunia sebelum menerima rawatan perubatan atau kes ‘brought in death’ (BID), dilaporkan semalam.

Keseluruhannya sehingga semalam terdapat 6,024 kes BID dilaporkan.

Menurut statistik KKM, Selangor merekodkan tujuh kematian semalam, menjadikan keseluruhannya 9,700 kes.

Sehingga semalam, jumlah kes aktif di negeri itu meningkat lagi kepada 16,310 kes berbanding 16,054 pada Isnin, dengan13,645 pesakit menjalani kuarantin di rumah; 1,467 ditempatkan di PKRC; 1,107 dimasukkan ke hospital; dan 91 dirawat di unit rawatan rapi (ICU), termasuk 52 yang memerlukan alat bantuan pernafasan.

Selangor turut mencatat 732,619 kes positif, dengan 708,116 pesakit telah sembuh.

Sementara itu, Sarawak pula merekodkan enam kematian; diikuti masing-masing lima di Pulau Pinang dan Sabah; Terengganu (empat); masing-masing tiga di Kelantan dan Negeri Sembilan; dan masing-masing dua di Johor dan Perak.

Satu kes kematian masing-masing direkodkan di Kedah, Melaka, dan Kuala Lumpur, sementara tiada kes dilaporkan di Pahang, Perlis, Labuan dan Putrajaya.

Menurut KKM, jumlah kes aktif di seluruh negara semalam turun 640 kes kepada 65,316 berbanding 65,956 pada Isnin.

Daripada jumlah itu, 50,765 pesakit menjalani kuarantin di rumah; 8,217 ditempatkan di PKRC; 5,789 dimasukkan ke hospital; dan 545 pesakit dirawat di ICU, dengan 264 memerlukan alat bantuan pernafasan.

Sejak awal tahun lalu sehingga semalam 2,461,780 pesakit daripada jumlah kumulatif positif sebanyak 2,551,250 kes, telah sembuh.


Tidak peduli masalah pendengaran antara punca warga emas nyanyuk

Sikap kurang ambil peduli terhadap masalah pendengaran pada peringkat awal dalam kalangan warga emas menyebabkan golongan itu berisiko menghidap penyakit nyanyuk (dementia).

Ketua Pegawai Eksekutif Eartistic Sdn Bhd Dr Nur Shasa ‘Ain Abdul Aziz berkata masalah pendengaran juga menyebabkan golongan itu kurang berkomunikasi, rasa terasing, kecewa, tidak yakin dan sukar bersosial.

“Gangguan ini berlaku secara beransur-ansur mengikut tahap serta bacaan desibel terhadap frekuensi bunyi dan ia boleh bersifat kekal atau hilang kepekaan pada usia lanjut (presbycusis) akibat proses degenerasi organ pendengaran.

“Secara umum, menerusi kajian dalam portal kesihatan di Malaysia kira-kira 30 peratus dalam kalangan warga tua berusia antara 65 hingga 75 tahun dan 50 peratus dalam kalangan usia 75 tahun mengalami masalah pendengaran sehingga 2019,” katanya.

Beliau berkata demikian kepada pemberita selepas Program Kesedaran dan Saringan Pendengaran Dalam Kalangan Warga Emas di Pusat Warga Emas (PAWE) Kemumin, Pengkalan Chepa di Kota Bharu, Kelantan, hari ini.

Ceramah serta pemeriksaan saringan pendengaran itu melibatkan 60 warga emas dan turut dihadiri Ahli Audiologi Pusat Pendengaran Eartistic Cawangan Kelantan Fatin Zafirah Juhar Nawawi dan Pengerusi PAWE Kemumin Datuk Roomai Nor Ali.

Mengulas lanjut, Dr Nur Shasa ‘Ain berkata masalah pendengaran boleh dihadapi oleh setiap lapisan umur yang jika tidak dirawat dengan segera boleh memberi risiko lebih serius.

“Pesakit yang mengalami gangguan pendengaran mestilah mengambil ubat melalui pemantauan doktor dan tidak mengorek telinga menggunakan putik kapas atau benda-benda tajam yang boleh merosakkan gegendang telinga,” katanya.

Sementara itu, Roomai Nor berkata program julung kali itu diadakan bertepatan dan bersesuaian dengan pusat aktiviti harian warga emas berkenaan memandangkan ada dalam kalangan ahlinya mengalami masalah pendengaran sama ada masih di peringkat awal mahupun serius.

“Ada di antara warga emas ini layak mendapat alat pendengaran percuma di bawah Skim Peduli Kesihatan untuk Kumpulan B40 (PeKa B40), selain mereka adalah penerima bantuan Jabatan Kebajikan Masyarakat (JKM), pesara tentera dan pesara Jabatan Perkhidmatan Awam (JPA) atau yang masih berkhidmat,” katanya.

Seorang warga emas di PAWE Kemumin, Mustapha Mohamad Noor, 71, berkata beliau sudah memakai alat pendengaran sejak tiga tahun lepas setelah mengalami gangguan tidak dapat mendengar dari arah belakang.

“Setiap enam bulan sekali alat pendengaran perlu diservis supaya dapat digunakajn dengan lebih lancar dan tahan lama,” kata pesara guru itu. – Bernama


Didakwa singgung masyarakat India, penceramah bebas minta maaf

Permohonan maaf dibuat seorang penceramah bebas, Mohamad Wadi Annuar Ayub ekoran dakwaan menyinggung masyarakat India beragama Hindu baru-baru ini.

Mohamad Wadi membuat permohonan maaf secara terbuka menerusi satu kenyataan hari ini dan menjelaskan tidak berniat untuk menghina ataupun menyinggung perasaan mana-mana penganut agama lain.

“Dalam ceramah itu, saya telah menyebut tentang perarakan Thaipusam yang dihadiri sekumpulan orang Melayu Islam dan saya menyatakan ia merupakan kesalahan dalam agama Islam kerana menyertai perayaan agama lain yang berbentuk keagamaan.

“Namun saya terlepas pandang dengan menyebut perkataan mengandungi sensitiviti agama dan ia adalah ‘kekhilafan’ daripada saya sendiri,” katanya dalam kenyataan.

Beliau turut menyatakan sangat menghormati semua masyarakat berbilang kaum dan agama di negara ini.

“Semoga dengan kenyataan permohonan maaf itu, keharmonian rakyat berbilang kaum di negara kita dapat dicapai,” ujarnya.

Permohonan maaf secara rasmi itu susulan kenyataannya yang menyentuh sensitiviti agama pada satu ceramah di Masjid Al-Azim, Masjid Negeri Melaka pada Jumaat.


Pakar keselamatan, kesihatan antara dipanggil beri taklimat kepada Raja-Raja Melayu esok

Beberapa pakar daripada agensi kerajaan dijadual akan memberi sembah taklimat pada Perbincangan Khas Raja-Raja Melayu yang dijadualkan di Istana Negara jam 2.30 petang esok.

Datuk Pengelola Bijaya Diraja Istana Negara Datuk Ahmad Fadil Shamsuddin berkata pandangan yang dikemukakan pemimpin politik ketika menghadap Yang di-Pertuan Agong sejak Rabu lalu hingga hari ini juga akan disembah maklum kepada Raja-Raja Melayu pada perbincangan itu.

Beliau berkata pakar mengenai hal-hal berkaitan kesihatan, keselamatan, politik dan ekonomi negara akan memberi taklimat pada Perbincangan Khas Raja-Raja Melayu itu.

Sebelum ini Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap seramai 18 pemimpin parti politik dalam sesi yang berlangsung secara bersemuka dan maya di Istana Negara dan mendengar pandangan mereka mengenai pelbagai isu.

Selain pemimpin parti politik, Seri Paduka turut berkenan menerima menghadap Pengerusi Jawatankuasa Khas Bebas Darurat 2021 Tun Arifin Zakaria, pagi tadi.

“Perlu diperjelaskan di sini bahawa sesi-sesi menghadap para pemimpin parti politik adalah atas inisiatif serta keprihatinan tinggi Seri Paduka dan berkaitan usaha memerangi penularan wabak COVID-19 serta pelaksanaannya semasa tempoh darurat,” menurutnya dalam satu kenyataan.

Pada 12 Januari lalu, Yang di-Pertuan Agong mengisytiharkan agar Proklamasi Darurat dilaksanakan di seluruh negara hingga 1 Ogos 2021 atau sehingga suatu tarikh yang lebih awal sebagai langkah proaktif untuk membendung pandemik COVID-19.

Ini merupakan kali kedua Perbincangan Khas Raja-Raja Melayu diadakan di Istana Negara sejak Al-Sultan Abdullah menaiki takhta sebagai Yang di-Pertuan Agong ke-16 pada 31 Januari 2019 selepas yang pertama pada 25 Oktober tahun lalu.


Kertas siasatan Long Tiger lari lokap mahkamah hampir siap

Kertas siasatan membabitkan kes ‘Long Tiger’, lelaki etnik Rohingya yang melarikan diri dari lokap Mahkamah Majistret Tangkak baru-baru ini, hampir siap.

Ketua Polis Johor Datuk Ayob Khan Mydin Pitchay berkata setakat ini jumlah tangkapan melibatkan kes Long Tiger atau nama sebenarnya Abdul Hamim Ab Hamid, 32, melarikan diri dari lokap mahkamah itu kekal empat orang, lapor Bernama.

Beliau berkata demikian pada sidang media selepas program Santai Cycle Persatuan Keluarga Polis (Perkep) Johor di Ibu Pejabat Polis Kontinjen Johor di Johor Bahru hari ini.

Abdul Hamim dan tiga lelaki berumur 36 hingga 46 tahun direman empat hari bermula Rabu bagi membantu siasatan mengikut Seksyen 223/224 Kanun Keseksaan, selepas Abdul Hamim dilaporkan melarikan diri dari lokap mahkamah itu pada 15 Dis lepas, sebelum perbicaraan kesnya bermula.

Selain Seksyen 388 Kanun Keseksaan kerana pemerasan, Abdul Hamim juga masih berdepan dua perbicaraan bagi pertuduhan di bawah Seksyen 376 Kanun Keseksaan kerana merogol serta Seksyen 506 kanun sama kerana mengugut dan mengurung bekas pekerjanya.


Polis tahan wanita bergelar ‘Datuk Seri’ menyamar pengarah di KDN

Polis menahan seorang wanita bergelar ‘Datuk Seri’ kerana disyaki menyamar sebagai Pengarah Bahagian Kewangan Kementerian Dalam Negeri (KDN) melalui rakaman video yang tular di media sosial, baru-baru ini.

Ketua Polis Daerah Sepang Asisten Komisioner Wan Kamarul Azran Wan Yusof berkata pihaknya menerima laporan daripada seorang wanita yang juga Setiausaha Bahagian KDN berhubung penularan video berkenaan.

“Menurut pengadu, dia menerima mesej aplikasi daripada kumpulan ‘Pegawai KDN’ bahawa terdapat satu pautan hantaran video dari laman sosial Facebook yang dimuat naik oleh pemilik akaun bernama ‘pseudoscience watch’ pada 3 September lalu.

“Pengadu kemudian membuka pautan itu dan melihat satu rakaman video yang memaparkan seorang wanita yang mendakwa beliau dilantik sebagai Pengarah Kewangan KDN.

“Dalam mesej itu juga mengandungi tangkap layar laman sesawang KDN yang diubahsuai dengan menyatakan penama ‘Dato Sri Siti Nur Atiqah Baba’ sebagai Pengarah Bahagian Kewangan KDN,” katanya dalam kenyataan, hari ini, menurut BH.

Wan Kamarul berkata, hasil siasatan dilakukan mendapati pengadu membuat laporan polis di Ibu Pejabat Polis Daerah (IPD) Putrajaya.

“Pegawai penyiasat sudah menghubungi pengadu dan memaklumkan dia akan hadir memberikan keterangan di IPD Sepang jam 9 pagi, hari ini.

“Hasil semakan dilakukan terhadap pautan itu mendapati terdapat satu rakaman video berdurasi satu minit 40 saat yang mendakwa bahawa dirinya dilantik sebagai Pengarah Bahagian Kewangan KDN.

“Semalam dilakukan juga mendapati rakaman itu dimuat naik kira-kira 21 jam lalu dan menerima kira-kira 1,000 komen serta 50,600 tontonan,” katanya.

Beliau berkata, tujuan pengadu membuat laporan adalah bagi menafikan bahawa pihak KDN tidak pernah melantik mana-mana individu secara langsung sebagai Pengarah Bahagian Kewangan KDN dan jawatan itu tidak pernah wujud.

“Susulan itu, suspek berusia 33 tahun ditahan oleh pihak IPD Klang Utara, semalam untuk siasatan lanjut mengikut Seksyen 420 Kanun Keseksaan kerana menipu.

“Suspek direman selama tiga hari bermula hari ini hingga 7 Oktober nanti bagi membantu siasatan,” katanya.


UMNO, Bersatu bekerjasama hadapi Warisan dan PH di Sabah

UMNO dan Bersatu Sabah bersetuju bekerjasama sebagai satu pasukan bagi menghadapi Pilihan Raya Umum Ke-15 (PRU-15) bagi berdepan Warisan dan Pakatan Harapan (PH).

Kerjasama itu terjalin melalui gabungan Barisan Nasional (BN) yang dianggotai UMNO, Parti Bersatu Rakyat Sabah (PBRS), MCA dan MIC, dengan Gabungan Rakyat Sabah (GRS) terdiri daripada Bersatu, Parti Bersatu Sabah (PBS), PAS, Sabah STAR, Sabah Progressive Party (SAPP) dan Usno.

Pemimpin daripada kedua-dua gabungan berkenaan kini sedang mengemas kini butiran akhir formula pembahagian bagi 25 kerusi Parlimen di Sabah.

Pengerusi BN Sabah Datuk Seri Bung Moktar Radin dan Setiausaha GRS Datuk Seri Masidi Manjun berkata mereka telah bersetuju untuk bekerjasama untuk PRU-15.

Masidi berkata kedua-dua pihak telah bersetuju untuk bekerjasama bagi PRU-15 dan sedang memuktamadkan urusan pembahagian kerusi bagi memastikan kemenangan kepada calon masing-masing.

“Kami bekerjasama. Kami akan membuat pengumuman mengenai pembahagian kerusi apabila tiba masanya,” kata Bung Moktar menurut The Star.

Keputusan kerjasama itu menamatkan kemungkinan pertembungan antara dua gabungan yang terdiri daripada kerajaan negeri yang memerintah.

Cakap-cakap mengenai kedua-dua gabungan itu berhadapan antara satu sama lain pada PRU-15 semakin hangat memandangkan pertembungan UMNO dan Bersatu pada peringkat nasional.

Pakatan antara BN dan GRS dijangka mengukuhkan dua gabungan yang akan menghadapi pembangkang yang retak – Parti Warisan yang diketuai oleh Datuk Seri Mohd Shafie Apdal dan PH Sabah.

Warisan telah memutuskan hubungan dengan PH dan telah menyatakan bahawa mereka akan bergerak secara solo pada PRU-15, sekali gus menghalang sebarang langkah untuk menyelesaikan perselisihan mereka.

Pada PRU-14, Warisan dan PH memenangi 14 kerusi manakala parti BN Sabah memenangi 10 kerusi dan (ketika itu pembangkang) Sabah STAR memenangi satu.

Pada masa ini, Warisan menguasai tujuh kerusi Parlimen, BN (tiga), GRS (lapan), PH (lima), Parti Bangsa Malaysia (satu) manakala kerusi Batu Sapi kekal kosong berikutan kematian Datuk VK Liew daripada Warisan.


Kes RM27 juta SRC: Peguam Najib minta segera perbicaraan jika kes tak digugurkan

Pasukan pembelaan Datuk Seri Najib Razak memohon disegerakan kes perbicaraan pertuduhan pengubahan wang haram membabitkan dana SRC International berjumlah RM27 juta jika kes tidak digugurkan.

Peguam Najib, Tan Sri Muhammad Shafee Abdullah semasa prosiding di hadapan Hakim Muniandy Kannyappan di Mahkamah Tinggi Kuala Lumpur berkata kes tersebut sudah lama berlaku tetapi perbicaraan belum bermula, namun tidak membantah penangguhan oleh pendakwa raya.

“Secara dasarnya, kami (pembelaan) tidak membantah terhadap permohonan penangguhan.

“Sekiranya mahkamah ingin menetapkan tarikh sebutan atau pengurusan kes pada Ogos ini, saya memohon agar tarikh bicara juga ditetapkan secepat mungkin,”kata Shafee dihadapan Hakim Muniandy hari ini.

Sebelum ini, kes pengubahan wang haram itu ditangguhkan sementara menunggu semakan Najib diputuskan memandangkan bukti dalam kes kedua-duanya (penyelewengan dana RM42 juta dan pengubahan wang haram RM27 juta) saling berkaitan melibatkan jejak wang yang sama.

Terdahulu, Timbalan Pendakwa Raya, Mohd. Ashrof Adrin Kamarul memaklumkan kepada mahkamah bahawa semakan Najib berhubung kesalahan membabitkan penyelewengan dana RM42 juta milik SRC International Sdn. Bhd. telah selesai.

Bagaimanapun,masih terdapat satu lagi rayuan berhubung kes SRC International membabitkan rayuan peguam kanan (QC) United Kingdom, Jonathan James Laidlaw terhadap keputusan Mahkamah Tinggi di sini yang menolak permohonannya untuk menjadi peguam bekas Ahli Parlimen Pekan itu.

“Semakan telah selesai tetapi ada rayuan tertuduh (Najib) mengenai QC yang akan didengar di Mahkamah Rayuan pada 10 Ogos ini. Oleh itu, saya diarahkan untuk memohon satu lagi tarikh pengurusan kes selepas tarikh pendengaran rayuan itu,”kata Mohd. Ashrof.

Hakim Muniandy selepas mendengar hujah ringkas kedua-dua pihak menetapkan 18 Ogos ini untuk pengurusan kes. Pada tarikh sama mahkamah akan menetapkan tarikh perbicaraan kes itu.

Pada 3 Februari 2019, Najib mengaku tidak bersalah terhadap tiga pertuduhan pengubahan wang haram, iaitu menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.

Najib didakwa melakukan kesalahan terbabit di AmIslamic Bank Berhad, Bangunan Ambank Group, No. 55, Jalan Raja Chulan, pada 8 Julai 2014.

Bekas Perdana Menteri itu didakwa mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001.

Seksyen itu memperuntukan hukuman denda maksimum RM5 juta atau penjara tidak melebihi lima tahun atau kedua-duanya, jika sabit kesalahan.


Nada Zahid sama dengan Anwar desak buka Parlimen, kata Ahli MT UMNO

Presiden UMNO, Datuk Seri Ahmad Zahid Hamidi dilihat senada pendirian dengan Presiden PKR, Datuk Seri Anwar Ibrahim yang menggesa supaya sidang Parlimen dibuka dengan segera kerajaan Perikatan Nasional (PN).

Mendedahkan perkara itu kepada Agenda Daily, Ahli Majlis Tertinggi UMNO, Datuk Zahidi Zainul Abidin berkata, beliau bimbang sekiranya Zahid menyembunyikan agenda di sebalik ‘nada bersama’ berkenaan, ia memandangkan kedua-dua mereka sebelum ini pernah dikaitkan dalam satu pakatan sulit selepas tular klip audio mesra April lalu.

“Kita lihat nada dia (Zahid) sama dengan nada Anwar jadi kita tak tahulah apa di sebalik tersebut, tetapi kalau benar ikhlas kerana saranan Tuanku kerajaan pun kini sedang berusaha untuk mengadakan sidang Parlimen,” katanya.

Jelas Timbalan Menteri Komunikasi dan Multimedia itu, Zahid sewajarnya tidak meletakkan tempoh tertentu untuk sidang Parlimen kembali dibuka kerana tugas tersebut adalah tanggungjawab Speaker Dewan Rakyat yang perlu meneliti aspek persediaan dan undang-undang yang selari dengan Perlembagaan.

“Zahid bukan Speaker Dewan jadi kita serah kepada mereka yang mainkan peranan dalam dewan,” kata Ahli Parlimen Padang Besar itu..

Tambahnya, Zahid sekarang sewajarnya membantu kerajaan dengan mendepani masalah yang dihadapi oleh negara ketika ini bukan asyik ‘berpolitiking’.

“Hendak desak segera itu sama dengan PKR, mungkin ada perancangan sebaliknya itu kita tak setujulah sebab sekarang fokus adalah hendak menyelesaikan isu berkaitan rakyat, kehidupan mereka, masalah Covid-19, kena jaga kebajikan mereka,” katanya.

Zahid hari ini meneruskan tekanan terhadap kerajaan PN dengan memberi kata dua kepada kerajaan supaya membuka sidang Parlimen dalam tempoh 14 hari.

Ketua Pembangkang, Anwar juga terdahulu membuat desakan sama dengan memberi kata dua kepada Perdana Menteri Tan Sri Muhyiddin Yassin untuk memanggil sidang Parlimen atau berundur secara terhormat.

Sebelum ini, Yang di-Pertuan Agong bertitah sidang Parlimen perlu diadakan secepat mungkin bagi menangani Covid-19 dan menyelamatkan ekonomi negara selepas meneliti pandangan pemimpin parti politik dan taklimat pakar yang dipanggil menghadap minggu lepas.


23 pegawai kanan polis bertukar, dinaikkan pangkat

Polis Diraja Malaysia (PDRM) hari ini mengumumkan pertukaran dan kenaikan pangat 23 pegawai kanannya berkuat kuasa 17 Mei ini.

Pegawai Pemerintah Batalion 3 Briged Utara, Pasukan Gerakan Am, Bidor, Perak, Superintendan Rosman Kasman ditukarkan sebagai Timbalan Komander Pasukan Simpanan Persekutuan (FRU), JKDNKA Bukit Aman dengan memangku pangkat Asisten Komisioner Polis (ACP).

Pegawai Turus Pengurusan Dasar dan Sumber Jabatan Pencegahan Jenayah dan Keselamatan Komuniti (JPJKK), Perak, Superintendan Lam Chien Fei pula dilantik sebagai Timbalan Komandan (Latihan) Pusat Latihan Polis Kuala Lumpur dengan memangku pangkat ACP.

Berikutan itu, Urus Setia KPN (Perhubungan Antarabangsa) Jabatan Pengurusan Bukit Aman ACP Ahsmon Bajah dilantik sebagai Ketua Polis Daerah Kuching, Sarawak bagi menggantikan ACP Awang Din Awang Gani.

Menurut kenyataan PDRM hari ini, Awang Din dilantik sebagai Timbalan Ketua JPJKK (Perancangan Strategik) Johor.

Selain itu, Timbalan Komander Pasukan FRU, JKDNKA Bukit Aman ACP Noor Hisam Nordin pula dilantik menjadi Ketua JPJKK Pahang dengan memangku pangkat Senior Assisten Komisioner (SAC).

Pertukaran lain membabitkan Pegawai Turus E4B Cawangan Khas Bukit Aman ACP Winston Tan Thye Wa yang dilantik sebagai Ketua Cawangan Khas Pulau Pinang dengan memangku pangkat SAC.

“Jawatan Winston Tan akan digantikan Supt E4A1 Cawangan Khas Bukit Aman, Zulkifli Arin dengan memangku pangkat ACP,” kata kenyataan itu.

Pegawai Turus Operasi Darat, JPJKK Sarawak, Superintendan Ang Seow Aun yang dilantik sebagai Timbalan Ketua Jabatan Siasatan Jenayah Siasatan/Perundangan, Sabah dengan memangku pangkat ACP.

Selain itu, Pegawai Turus (D9) Siasatan Khas Jabatan Siasatan Jenayah, Kuala Lumpur Superintendan Ahmad Ridhwan Mohd Nor @ Salleh dilantik sebagai Ketua Polis Daerah Kuala Langat, Selangor.


Tak wajar Menteri campur urusan pertukaran polis: Patriot

Sebuah pertubuhan bukan kerajaan (NGO) veteran tentera menyifatkan tindakan Menteri Dalam Negeri Datuk Seri Hamzah Zainuddin cuba mencampuri urusan pertukaran pegawai kanan polis adalah tidak wajar.

Presiden Persatuan Patriot Kebangsaan (Patriot), BG (Rtd) Datuk Mohamed Arshad Raji berkata sekiranya benar laporan yang mendakwa Hamzah cuba campur tangan dalam pertukaran pegawai polis ia jelas tindakan tersebut melanggar Akta Polis.

“Sekiranya tuduhan itu benar, maka Menteri Dalam Negeri telah campur tangan dan bercanggah dengan arahan IGP dan telah melampaui batas kuasanya.

“Menghentikan pertukaran pegawai dengan alasan tatatertib yang telah diputuskan oleh IGP adalah tindakan yang tidak wajar dan melanggar Akta Polis.

“Segala usaha untuk menggagalkan apa yang dia (Ketua Polis Negara) cuba lakukan untuk membersihkan imej pasukan itu dianggap sebagai sabotaj dan bertentangan dengan kehendak rakyat,” kata beliau dalam satu kenyataan hari ini.

Jelasnya, Seksyen 4 (1) Akta Polis 1967 memberi kuasa kepada IGP dalam “kawalan dan arahan pasukan dan semua orang lain yang dilantik atau diguna khidmat untuk menjalankan tugas-tugas polis, dan hendaklah mempunyai semua kuasa yang diberi kepada seorang pesuruhjaya atau seorang Ketua Pegawai Polis.”

“Akta Polis sangat jelas berkaitan dengan kuasa IGP dalam pengendalian tatatertib yang dapat dilakukan. Pemindahan pegawai dengan alasan disiplin adalah di bawah bidangnya,” ujarnya.

Menurut Mohamed Arshad lagi, Akta Polis memberi kuasa kepada KPN untuk mendisiplinkan dan memindahkan anak buahnya, ini jelas tidak ada ahli politik yang boleh campur tangan dalam kuasa KPN.

“Akta Polis memberikan kuasa itu kepada IGP. Oleh itu, Patriot merasakan tidak ada ahli politik, termasuk Menteri Dalam Negeri, yang boleh campur tangan dalam kuasa KPN untuk mendisiplinkan dan memindahkan anak buahnya,” katanya.

Satu hantaran dalam Facebook menjadi tular sebelum ini apabila ia mengaitkan penglibatan Menteri Dalam Negeri dalam urusan polis berhubung penangguhan pertukaran pegawai kanan yang diputuskan Abdul Hamid.

Semalam, KPN Tan Sri Abdul Hamid Bador dilaporkan memberitahu wartawan bahawa dia akan menemui Hamzah untuk menjelaskan dan meneruskan semula pelaksanaan pertukaran pegawai kanan polis yang ditangguhkan sebelum ini.


Thailand jangka 45,000 kes harian Covid-19 awal September

Pihak Berkuasa Thailand menjangkakan jumlah kes harian jangkitan Covid-19 akan meningkat dua kali ganda menjadi 45,000 kes bermula awal bulan depan.

Walaupun negara tersebut telah melaksanakan beberapa sekatan dan perintah penutupan, namun Kementerian Kesihatan Awam Thailand menggesa orang ramai untuk kekal berada di rumah bagi mengurangkan risiko jangkitan.

Negara itu kini sedang bergelut dengan lonjakan kes sejak seminggu lalu, dengan purata 20,000 jangkitan baharu dan lebih 180 kes kematian yang dilaporkan sehari berbanding 70 kes baharu sejak lima bulan lalu.

Dalam tempoh 24 jam lalu, kementerian itu melaporkan 22,086 kes baharu Covid-19 manakala kes kematian meningkat kepada 217 pesakit.

Pasukan petugas memaklumkan, sekatan perjalanan dan pelbagai tindakan semasa yang dilakukan selama sejak sebulan lalu masih belum mampu menurunkan kes jangkitan Covid-19 di negara itu.

Semalam, terdapat 23,418 kes baharu diumumkan menjadikan kumulatif kes sebanyak 863,189 dengan 7,126 kes kematian.

“Penutupan dan sekatan yang dilaksanakan telah berkesan hampir 20 peratus tetapi kes jangkitan tetap meningkat, kebarangkalian kes mencecah sehingga 45,000 sehari pada awal atau pertengahan bulan September mungkin akan berlaku,” kata jurucakap kementerian itu, Taweesin Wisanuyothin.

Melalui data Kementerian Kesihatan, sekiranya keberkesanan penutupan dan sekatan yang dilaksanakan itu mencapai lima peratus dan kebanyakkan kumpulan sasar diberikan vaksin secepat mungkin, angka 20,000 kes sehari akan kekal selama dua bulan lagi.

Sebelum ini, Thailand telah berjaya membendung penyebaran wabak Covid-19 selama hampir setahun namun, gelombang terbaru didorong varian Alpha dan Delta menyebabkan penularan jangkitan semakin teruk, sementara tahap vaksinasinya masih rendah.

Penularan kes ini telah memberikan tekanan kepada perkhidmatan kesihatan di ibu kota Bangkok yang melaporkan 5,140 jangkitan baharu semalam.

Sebanyak 129,000 pesakit telah dirawat di wilayah itu sejak Julai lalu dan kerajaan akan berusaha untuk menambah kelengkapan bilik rawatan bagi menampung jumlah pesakit Covid-19, jelas Taweesin.

Perdana Menteri Thailand, Prayut Chan-o-cha akan bertemu dan berbincang dengan pasukan petugas pada Isnin ini untuk melaksanakan beberapa langkah bagi memerangi penyebaran virus ini, katanya lagi. – Agensi


259 kes baharu, satu kematian

Jumlah jangkitan harian Covid-19 dalam tempoh 24 jam semalam (Sabtu, 11 Februari 2023) naik sedikit kepada 259 kes, berbanding 255 yang dicatat pada Jumaat, lapor Kementerian Kesihatan (KKM), hari ini.

Menurut data laman sesawang Github KKM yang dikemas kini tengah malam tadi, jangkitan baharu itu, termasuk 21 kes melibatkan kanak-kanak meningkat berbanding 13 pada Jumaat.

Lima daripada kes itu melibatkan kanak-kanak berusia 0 hingga empat tahun, dan 16 lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,039,326 kes, dengan 4,992,776 pesakit telah pulih, termasuk 390 yang sembuh semalam.

Daripada jumlah jangkitan semalam juga, 181 kes melibatkan individu yang telah menerima suntikan vaksin penggalak; 45 kes (individu lengkap vaksinasi); tiga kes (individu belum lengkap vaksinasi); dan 30 kes (individu tidak divaksinasi).

Menurut data laman sesawang KKMNow pula, sebanyak 9,599 kes masih aktif, turun lagi berbanding 9,731 yang dicatat pada Jumaat, dan 9,786 (pada Khamis).

Sehingga semalam juga seramai 9,268 pesakit Covid-19 masih menjalani kuarantin di rumah (9,392 pada Jumaat), sementara 320 pesakit mendapatkan rawatan di hospital turun berbanding 327 pada Jumaat.

Jumlah pesakit yang dimasukkan ke unit rawatan rapi semalam turun kepada 11 orang berbanding 12 pada Jumaat, dengan empat daripadanya memerlukan alat bantuan pernafasan.

KKM juga melaporkan dalam tempoh 24 jam semalam, seorang pesakit meninggal dunia akibat komplikasi Covid-19 di Selangor.

Ini menjadikan kumulatif kematian akibat Covid-19 sejak 17 Mac 2020 hingga semalam, sebanyak 36,951 kes, termasuk 7,871 pesakit meninggal dunia di luar fasiliti kesihatan atau ‘brought in death (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Covid-19: Kes baharu naik semula, Sarawak kembali teratas

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi melonjak semula kepada 14,554 kes berbanding 13,754 kes semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan kumulatif jangkitan positif sejak awal tahun lalu naik kepada 2,171,232 kes.

Berdasarkan statistik yang dikongsi beliau, lapan negeri merekodkan peningkatan kes berbanding jumlah kes positif semalam.

Sarawak kembali mencatat jangkitan tertinggi berbanding negeri-negeri lain apabila merekodkan 2,825 kes hari ini. Semalam negeri itu mencatatkan 1,766 kes.

Ini diikuti Selangor yang merekodkan 2,244 kes baharu berbanding 1,985 semalam; Pulau Pinang (1,231 kes hari ini, 1,052 semalam); Perak (1,144 hari ini, 844 semalam); Kedah (908 hari ini, 783 semalam); Terengganu (690 hari ini, 664 semalam); Melaka (401 hari ini, 292 semalam); dan Putrajaya (30 kes hari ini, 14 semalam).


30 kes baharu di Langkawi

Jumlah jangkitan Covid-19 di Langkawi dalam tempoh 24 jam sehingga 12 tengah hari tadi meningkat tiga kes menjadi 30 kes berbanding 27 kes yang direkodkan dalam tempoh sama semalam.

Daripada jumlah jangkitan baharu itu, 14 kes dikesan menerusi saringan bergejala; saringan kontak rapat (13 kes); dan masing-masing satu kes menerusi saringan kendiri, saringan pra-pembedahan, dan kluster Dah Teluk Nibung, lapor Pejabat Kesihatan Daerah Langkawi (PKDLangkawi).

Dua mukim iaitu pusat pentadbiran daerah Langkawi, Kuah mencatat peningkatan sembilan kes berbanding empat yang dicatat semalam, dan mukim Kedawang juga sembilan kes berbanding tujuh semalam.

Secara keseluruhan sehingga hari ini terdapat 416 kes aktif di pulau itu. Sebanyak 5,792 kes positif dilaporkan sejak awal tahun lalu namun 5,302 pesakit telah sembuh, sementara 74 meninggal dunia.

Sehingga kini, gelembung pelancongan domestik Langkawi mencatatkan kejayaan sejak dimulakan pada 16 September lalu, dengan lebih 38,748 kedatangan pelancong domestik dan menjana pendapatan RM15.97 juta.

Negara menyasarkan 400,000 pelancong domestik melawat ke Langkawi hingga Disember tahun ini.

Hari ini, Kementerian Kesihatan (KKM) memutuskan untuk menghentikan keperluan ujian pengesanan Covid-19 bagi pelancong ke Langkawi, berkuat kuasa serta-merta.

Bagaimanapun, Menterinya Khairy Jamaluddin berkata, syarat wajib vaksinasi Covid-19 lengkap bagi semua pelancong dewasa masih kekal dan perlu dipatuhi.


Tak salah umat Islam ziarah rumah ibadat agama lain: Sultan Selangor

Sultan Selangor, Sultan Sharafuddin Idris Shah bertitah tiada apa yang boleh menghalang umat Islam untuk mengunjungi tempat ibadat agama lain.

Bagaimanapun, titah baginda undang-undang negeri dan Persekutuan yang berkaitan untuk melindungi akidah umat Islam di Selangor adalah jelas dan mesti dihormati.

Baginda bertitah orang bukan Islam boleh mengunjungi tempat ibadat agama lain, tetapi baginda meminta mereka tidak mengambil bahagian dalam sebarang upacara atau amalan.

“Tidak salah untuk menghadiri majlis perkahwinan di gereja, sebagai contoh, tetapi orang Islam hanya perlu memerhati sahaja.

“Begitu juga, orang Kristian, saya percaya, tidak akan menyertai sembahyang atau upacara di kuil Tao,” titah baginda dalam wawancara eksklusif dengan The Star. Wawancara itu disiarkan hari ini (26 Mac 2023).

Sultan Sharafuddin berkongsi cerita di mana Almarhum Sultan Alam Shah yang hadir pada pertabalan Ratu Elizabeth II pada 1953, telah bertanya mufti negeri sama ada baginda boleh menyertai acara itu.

Ini adalah selepas baginda pulang dari Makkah.

“Mufti berkata tidak salah jika baginda tidak mengambil bahagian dalam mana-mana ibadah seperti solat,” titah baginda.

Mufti itu juga berkata bahawa baginda boleh memakai pingat dan lencana yang mempunyai gambaran salib kerana ia bukan barangan keagamaan.

Sultan Sharafuddin turut mengulas mengenai dakwaan Majlis Agama Islam Selangor (MAIS) baru-baru ini bahawa aktiviti, di mana orang Islam mengunjungi rumah ibadat bukan Islam seperti kuil, gereja, dan gurdwara untuk mempelajari agama ini selain daripada agama mereka sendiri, harus ditolak dan dihadkan.

Baginda bertitah mesej mereka adalah betul dan jelas dan adalah lebih baik untuk mengelakkan kekeliruan dan salah faham kerana terdapat undang-undang yang menghalang penyebaran agama lain kepada orang Islam.

Suktan Selangor juga menggesa ahli politik tidak menggunakan agama untuk tujuan agenda mereka dan membuat kajian terlebih dahulu sebelum mengkritik MAIS.

“Hanya saya sebagai ketua agama Islam di Selangor dan MAIS adalah pihak berkuasa agama di negeri itu.

“Ahli politik boleh berkata apa sahaja yang mereka mahu tetapi mereka tidak mempunyai kata putus atau kuasa,” titah baginda.

Ziarah gereja: MAIS lihat ada elemen tarik belia Islam pelajari Kristian


Kerajaan tak tentukan kenaikan OPR, kata Menteri Kewangan

Kerajaan tidak masuk campur akan kenaikan Kadar Dasar Semalaman (OPR) negara kerana ia ditentukan oleh Jawatankuasa Dasar Monetari (MPC) Bank Negara Malaysia (BNM).

Menteri Kewangan Tengku Datuk Seri Zafrul Tengku Abdul Aziz berkata OPR ini adalah di bawah Akta Bank Negara 2009 dan kerajaan tidak campur tangan dalam urusan berkaitannya, lapor Bernama.

“Ramai mengatakan kerajaan lebih utamakan pihak bank (naikkan OPR), OPR ini bukan kerajaan yang buat keputusan, kerajaan tidak masuk campur soal ini (OPR). Itu harus diperbetulkan.

“Kenaikan OPR itu juga tidak kayakan bank kerana mereka juga perlu membayar kaedah faedah lebih tinggi kepada pendeposit,” kata Tengku Zafrul kepada pemberita selepas merasmikan Program Jelajah Usahawan dan Koperasi Kementerian Pembangunan Usahawan dan Koperasi 2022 di sini hari ini.

Tengku Zafrul berkata OPR negara kini berada pada tahap 2.5 peratus dengan Bank Negara Malaysia (BNM) telah menaikkan 75 mata asas sejak Januari lepas.

“Perlu bandingkan dengan OPR negara-negara lain, negara lain naik lebih 225 mata asas tetapi kita masih di tahap 2.5 peratus. Adakah ini tinggi, saya rasa kalau berbanding dengan pertumbuhan ekonomi yang kukuh pada separuh tahun pertama sebanyak 6.9 peratus dan suku kedua adalah 8.9 peratus.

“Harus juga ingat OPR negara sebelum pandemik COVID-19 adalah sekurang-kurangnya tiga peratus sejak 2013. Jadi, masih rendah dan dasar monetari masih lagi akomodatif,” jelasnya.

Sementara itu dalam ucapannya, Tengku Zafrul yakin ekonomi Malaysia mampu mencapai unjuran Keluaran Dalam Negara Kasar (KDNK) rasmi 2022, iaitu di antara 5.3 peratus dan 6.3 peratus.

“Perkembangan suku kedua yang memberangsangkan ini disumbang oleh inisiatif Bajet 2022, pakej-pakej bantuan dan rangsangan ekonomi, Bajet 2021, serta dasar monetari yang berhemat,” tambahnya.

Selain itu, petunjuk-petunjuk ekonomi terkini turut memberikan gambaran bahawa pemulihan ekonomi negara semakin baik, memberikan indikator yang positif kepada segmen perniagaan usahawan perusahaan mikro, kecil dan sederhana (PMKS) dan koperasi, katanya.


1MDB: Tiada siapa halang Arul Kanda hadir prosiding PAC

Mahkamah Tinggi Kuala Lumpur hari ini diberitahu bahawa tiada siapa yang menghalang bekas Ketua Pegawai Eksekutif (CEO) 1Malaysia Development Berhad (1MDB), Arul Kanda Kandasamy daripada menghadiri prosiding Jawatankuasa Kira-Kira Wang Negara (PAC) bagi menjelaskan laporan audit akhir syarikat itu.

Bekas Pengarah Jabatan Audit Negara (JAN), Saadatul Nafisah Bashir Ahmad, 65, berkata demikian ketika pemeriksaan utama oleh ketua pasukan pendakwaan Datuk Seri Gopal Sri Ram dalam perbicaraan kes bekas Perdana Menteri Datuk Seri Najib Razak dan Arul Kanda atas tuduhan meminda laporan audit akhir 1MDB.

Sri Ram: Pada pengetahuan anda, adakah anda atau sesiapa menghalang Arul Kanda daripada menghadiri mesyuarat PAC untuk memberikan penjelasannya?

Saadatul Nafisah: Tidak.

Sri Ram: Jadi, anda tidak buat apa-apa untuk menghalangnya?

Saadatul Nafisah; Ya.

Bagaimanapun, beliau berkata Arul Kanda menghadiri mesyuarat pada 25 Februari 2016, iaitu sehari selepas satu mesyuarat yang pegawai kanan kerajaan bersetuju meminda laporan asal 1MDB, lapor Bernama.

“Beliau datang dengan laporan meminta pindaan,” kata saksi pendakwaan ketujuh itu, sambil menambah bahawa perkara yang berlaku pada 24 dan 25 Februari 2016 itu tidak pernah dibincangkan dalam mesyuarat PAC.

Menjawab soalan lain, Saadatul Nafisah, yang menyifatkan laporan audit 1MDB sebagai laporan audit khusus, berkata laporan audit mengenai projek Lapangan Terbang Antarabangsa Kuala Lumpur 2 (klia 2) juga merupakan laporan khusus.

Beliau berkata laporan audit khusus mengenai 1MDB dan projek klia2 juga dianggap bersifat siasatan.

“Ini kerana tidak seperti audit biasa yang dibuat JAN, laporan audit khusus diminta oleh kabinet atau PAC, dan juruaudit diberi kuasa bukan sahaja mendapatkan maklumat daripada pihak diaudit tetapi juga daripada pihak lain,” tambahnya.

Sri Ram: Anda menyifatkan ini (1MDB) sebagai audit khusus. Adakah ini kali pertama dilakukan (oleh JAN)?

Saadatul Nafisah: Tidak. Kami telah melakukan beberapa kali sebelum ini. Terdapat permohonan daripada kabinet mengenai projek klia2.

Beliau berkata audit mengenai projek klia2 dijalankan semasa Najib menjadi perdana menteri tetapi beliau (Najib) tidak meminta salinan laporan ataupun sebarang perubahan pada laporan itu.

Najib, 68, didakwa menggunakan kedudukannya untuk mengarahkan pindaan pada laporan audit akhir 1MDB sebelum dibentangkan kepada PAC untuk mengelakkan sebarang tindakan diambil terhadapnya.

Arul Kanda dituduh bersubahat dengan Najib dalam membuat pindaan bagi mengelak Ahli Parlimen Pekan itu dikenakan tindakan.

Mereka didakwa di bawah Seksyen 23 (1) Akta Suruhanjaya Pencegahan Rasuah Malaysia 2009, yang memperuntukkan hukuman penjara maksimum sehingga 20 tahun dan denda tidak kurang daripada lima kali nilai suapan atau RM10,000, mengikut mana-mana yang lebih tinggi, jika sabit kesalahan.

Perbicaraan di hadapan Hakim Mohamed Zaini Mazlan bersambung 29 November.


Minyak masak naik harga tiada dalam senarai akta kawalan

Minyak masak yang dilaporkan mengalami kenaikan harga sehingga RM10 bagi botol lima kilogram (kg), tidak dikawal di bawah Akta Kawalan Harga dan Antipencatutan (AKHAP) 2011 kerana ia adalah kategori minyak masak campuran.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata minyak masak yang didakwa berlaku peningkatan harga seperti dilaporkan, melibatkan jenama Knife dan Red Eagle yang tidak berada dalam kategori kawalan perundangan AKHAP 2011.

“Ini kerana, ia kategori ‘minyak masak campuran’, bukan ‘minyak masak tulen’,” katanya dalam ciapan di Twitter rasmi beliau hari ini berhubung dakwaan harga minyak masak melambung.

Menurut laporan harga minyak masak sebatian lima kilogram cap Red Eagle dan Knife dikatakan kini RM45 berbanding harga sebelum pandemik Covid-19 sekitar RM30 hingga RM35, lapor Bernama.

Menurut Nanta berkuat kuasa 1 Ogos lepas, harga runcit maksimum bagi minyak masak sawit tulen yang dijual dalam botol ialah RM29.70 bagi 5kg; RM18.70 ( 3kg); RM12.70 ( 2kg) dan RM6.70 bagi sekilogram.

Nanta dalam pada itu berkata peniaga bagaimanapun, tidak boleh sesuka hati ‘main’ harga minyak masak campuran di pasaran.

Beliau berkata Kementerian Perdagangan Dalam Negeri dan Hal Ehwal Pengguna (KPDNHEP) mempunyai bidang kuasa untuk menyiasat mengikut AKHAP, berdasarkan asas mencatut.

Beliau berkata notis kepada premis akan dibuat mengikut Seksyen 21 AKHAP dan sekiranya wujud unsur pencatutan, tindakan perundangan boleh diambil mengikut Seksyen 14(1) akta sama.

Sabit kesalahan, boleh didenda hingga RM500,000 sekiranya perbadanan atau syarikat dan bagi bukan perbadanan atau individu pula boleh dikenakan denda sehingga RM100,000 atau dipenjarakan selama tempoh tidak melebihi tiga tahun atau kedua-duanya sekali.

Beliau berkata penguat kuasa KPDNHEP sudah dalam makluman berhubung kes berkenaan dan sedang dalam tindakan selanjutnya.


11 aktiviti ekonomi dibenar beroperasi dalam Fasa 1 PPN, kata PM

Kerajaan membenarkan 11 jenis aktiviti ekonomi dalam sektor perdagangan dan pengedaran kembali beroperasi dalam Fasa 1 Pelan Pemulihan Negara (PPN), berkuat kuasa esok, kata Perdana Menteri Tan Sri Muhyiddin Yassin.

Muhyiddin berkata pemilik premis yang tersenarai dalam perniagaan boleh beroperasi semula ini juga perlu memastikan pelanggan yang memasuki premis mesti menunjukkan sijil digital vaksinasi Covid-19 bagi membuktikan individu berkenaan telah menerima vaksinasi lengkap.

Aktiviti-aktiviti ekonomi itu adalah kedai cuci kereta; kedai elektrik dan elektronik; kedai barangan rumah dan peralatan dapur; kedai perabot; kedai peralatan sukan; kedai aksesori kereta; pusat pengedaran dan jualan kereta; pasar pagi dan pasar tani; kedai pakaian, fesyen dan aksesori; kedai barang kemas; kedai gunting rambut dan pusat/salun kecantikan bagi perkhidmatan gunting rambut asas sahaja, katanya.

Bagi kedai pakaian, fesyen dan aksesori; kedai barang kemas; serta kedai gunting rambut dan pusat/salun kecantikan (perkhidmatan gunting rambut asas sahaja), terdapat prosedur-prosedur operasi standard (SOP) kesihatan tambahan yang mesti dipatuhi, kata Muhyiddin dalam satu kenyataan hari ini.

“Ia termasuklah memakai sarung tangan, mengehadkan masa urusan antara pekerja dan pelanggan serta tidak membenarkan penggunaan bilik ‘’fitting’’. SOP ini mungkin merumitkan tetapi ia demi keselamatan pekerja dan pelanggan,” tambah perdana menteri.

Beliau menegaskan maksud vaksinasi lengkap ialah 14 hari selepas tarikh suntikan dos kedua bagi vaksin jenis dua dos dan 28 hari selepas tarikh suntikan bagi vaksin jenis satu dos.

Kerajaan bersetuju memberikan kemudahan dalam sektor perdagangan dan pengedaran berkuatkuasa 16 Ogos 2021, melibatkan 11 jenis aktiviti ekonomi yang akan dibenarkan kembali beroperasi di dalam Fasa 1 iaitu:

1. Kedai cuci kereta
2. Kedai elektrik dan elektronik
3. Kedai barangan rumah dan peralatan dapur
4. Kedai perabot
5. Kedai peralatan sukan
6. Kedai aksesori kereta
7. Pusat pengedaran dan jualan kereta
8. Pasar pagi dan pasar tani sahaja
9. Kedai pakaian, fesyen dan aksesori
10. Kedai barang kemas
11. Kedai gunting rambut dan pusat/salun kecantikan (perkhidmatan gunting rambut asas sahaja)

Kerajaan juga bersetuju membenarkan 11 aktiviti ekonomi di dalam sektor perdagangan dan pengedaran untuk kembali beroperasi di dalam Fasa 2 berkuatkuasa pada 16 Ogos 2021.

Kesemua 11 aktiviti ekonomi ini adalah tambahan kepada 11 aktiviti ekonomi yang dibenarkan beroperasi semula di dalam Fasa 1. Aktiviti-aktiviti ekonomi tersebut adalah seperti berikut:

1. Kedai barang fotografi dan perkhidmatan fotografi;
2. Kedai barangan terpakai;
3. Kedai bunga dan nurseri;
4. Kedai kraftangan dan cenderahati;
5. Kedai antik;
6. Kedai alat permainan;
7. Kedai permaidani;
8. Kedai kandungan kreatif dan peralatan industri kreatif;
9. Kedai peralatan outdoor (termasuk peralatan perkhemahan, memancing dan lain-lain);
10. Kedai kosmetik, penjagaan kulit dan minyak wangi;
11. Kedai tembakau (termasuk vape dan rokok elektronik);


Pindaan akta pemerdagangan manusia berkuat kuasa esok

Akta Antipemerdagangan Orang dan Antipenyeludupan Migran (Pindaan) 2022 (Akta A1644) yang akan berkuat kuasa esok diharap mampu menjadi penyelesaian terbaik dalam menzahirkan usaha Malaysia menangani jenayah pemerdagangan manusia dan penyeludupan migran dengan lebih berkesan.

Menteri Dalam Negeri Datuk Seri Hamzah Zainuddin yakin pendekatan menyeluruh kerajaan dan masyarakat melalui undang-undang pindaan itu boleh menambah baik kedudukan Malaysia dalam sebarang penilaian antarabangsa.

Beliau berkata, ia sekali gus meningkatkan imej Malaysia pada mata masyarakat dunia.

“Akta A1644 itu mendapat perkenan Diraja pada 19 Januari lalu dan dimasukkan dalam Warta pada 25 Januari. Kementerian Dalam Negeri menetapkan tarikh permulaan kuatkuasa Akta A1644 pada 22 Februari iaitu esok.

“Secara keseluruhannya, terdapat 17 peruntukan dipinda dengan penambahbaikan membabitkan pindaan kepada tafsiran pemerdagangan orang dan pemansuhan tafsiran paksaan (coercion); peningkatan hukuman penjara dan pengenaan hukuman sebatan; peruntukan kesalahan yang lebih berat termasuk membabitkan penjawat awam.

“Pewujudan kuasa Menteri dalam pelantikan mana-mana pegawai awam sebagai penguatkuasa bawah Akta 670; penambahan keanggotaan organisasi lain dan pertubuhan bukan Kerajaan (NGO) dalam Majlis Antipemerdagangan Orang dan Antipenyeludupan Migran (MAPO); dan peluasan peranan Kementerian Pembangunan Wanita, Keluarga dan Masyarakat (KPWKM) dalam pengurusan dan kawalan pegawai pelindung serta rumah perlindungan mangsa pemerdagangan orang,” katanya dalam satu kenyataan media, hari ni.

Akta 670 adalah akta asal sebelum ia dipinda.

Hamzah berkata, Akta 670 itu sendiri adalah instrumen perundangan utama negara dalam mendepani isu perhambaan zaman moden sekaligus membanteras jenayah pemerdagangan orang dan penyeludupan migran di Malaysia.

Beliau berkata, pindaan terhadap akta berkenaan dilakukan bagi meningkatkan keberkesanan tindakan menangani kedua-dua jenayah berkenaan serta memperkasakan peruntukan berkaitan.

“Seluruh lapisan masyarakat adalah digalakkan untuk bersama-sama berganding bahu dengan kerajaan bagi membanteras jenayah ini dengan melaporkan sebarang maklumat melalui Chatbot di laman Facebook Majlis Antipemerdagangan Orang dan Antipenyeludupan Migran, e-mel [email protected] dan talian 03-8000 8000,” katanya.


Pasukan khas ditubuhkan MPN kaji pembiayaan, tenaga kerja PKS

Mesyuarat Majlis Pemulihan Negara (MPN) hari ini bersetuju untuk membentuk sebuah pasukan petugas khas bagi memperhalusi perkara berkenaan isu pembiayaan, tenaga kerja dan keperluan lain perusahaan kecil dan sederhana (PKS).

Pengerusi MPN Tan Sri Muhyiddin Yassin berkata pasukan itu akan melibatkan Kementerian Kewangan, Bank Negara Malaysia (BNM), Kementerian Perdagangan Antarabangsa dan Industri, Kementerian Sumber Manusia dan kementerian lain berkaitan.

“Pasukan petugas khas ini akan membentangkan kajian terperinci dan syor-syor dalam masa sebulan kepada majlis untuk pertimbangan,” katanya lapor Bernama.

Muhyiddin terdahulu mempengerusikan mesyuarat MPN di Lanai Kijang, BNM.

Mesyuarat hari ini memberikan fokus kepada dua kumpulan paling terjejas akibat pandemik Covid-19 iaitu PKS dan golongan rentan.

“Dalam hubungan ini majlis telah membincangkan bentuk bantuan kepada PKS dalam fasa pemulihan berhubung isu kecairan dan kekurangan tenaga kerja serta pengagihan bantuan makanan kepada golongan rentan,” katanya.

Muhyiddin berkata MPN berpandangan satu analisis terperinci perlu dibuat untuk memastikan industri terkesan berdasarkan statistik terkini dikenal pasti bagi memastikan penyelesaian jangka pendek dan jangka panjang.

Ini mengambil kira pelbagai bantuan dan inisiatif sedia ada berkaitan kewangan dan penyediaan tenaga kerja kepada PKS di bawah pelbagai kementerian dan agensi.

Muhyiddin berkata MPN juga bersetuju supaya agihan bantuan makanan kepada golongan rentan perlu lebih berpendekatan Seluruh Negara (whole of nation) dengan peranan pertubuhan bukan kerajaan perlu diperkasa.

Turut hadir dalam mesyuarat itu ialah beberapa ahli MPN iaitu Tan Sri Nor Mohamed Yakcop; Tan Sri Tony Fernandes, Datuk Michael Kang serta Datuk Dr Hartini Zainudin, di samping beberapa wakil parti pembangkang yang terdiri daripada Ahli Parlimen Subang Wong Chen (PKR), Ahli Parlimen Stampin Chong Chieng Jen (DAP), dan Ahli Parlimen Kuala Selangor Datuk Seri Dr Dzulkefly Ahmad (Amanah).


Usul batal Perjanjian Petronas akan dibawa ke DUN Sabah

Usul pembatalan Perjanjian Petronas akan dibawa ke dalam Dewan Undangan Negeri (ADUN) Sabah yang akan berlangsung pada minggu depan.

Langkah membawa usul pembatalan perjanjian ditandatangani dan diluluskan di Parlimen pada 1974 itu akan dibuat dua Ahli Dewan Undangan Negeri (ADUN) Sabah, ia bagi menyahut cabaran bekas Ketua Menteri, Tan Sri Harris Salleh supaya mengusulkan pembatalan perjanjian itu di DUN.

Dua ADUN tersebut, ADUN Kadamaian Datuk Ewon Benedick dan ADUN Luyang Phoong Jin Zhe menyifatkan langkah tersebut diambil bagi memastikan undang-undang yang diluluskan di Parlimen berkaitan hak dan kepentingan Sabah dalam Perjanjian Malaysia 1963 (MA63) harus terlebih dahulu diluluskan di DUN, sebelum dikuatkuasakan.

“Kami mengambil maklum kenyataan bekas Ketua Menteri yang menyatakan Perjanjian Petronas ditandatangani bagi melaksanakan Akta Pembangunan Petroleum yang diluluskan di Parlimen pada tahun 1974.

“Beliau menyatakan bahawa wakil-wakil rakyat Sabah pada ketika itu juga menyokong keputusan berkenaan.

“Harris juga menyatakan supaya kami mengemuka usul di DUN bagi membatalkan Perjanjian Petronas dan kami terima cabaran itu. Kami akan usulkan pada sidang DUN yang berlangsung 18 hingga 21 Julai ini,” katanya dipetik laporan BH.

Ewon yang mewakili Pertubuhan Progresif Kinabalu Bersatu (UPKO) dan Phoong dari parti DAP berkata, sekiranya tidak diluluskan di peringkat DUN, akta berkenaan seharusnya tidak boleh dikuatkuasakan di Sabah.

“Kami tetap dengan pendirian Perjanjian Petronas yang ditandatangani oleh Harris dan Tan Sri Joseph Pairin Kitingan satu kesilapan besar yang merugikan rakyat Sabah sehingga kini.

“Wakil-wakil rakyat yang bersetuju dengan keputusan itu juga turut sama bertanggungjawab atas kesilapan berkenaan.

“Sabah memerlukan kepimpinan yang tegas dan tidak mudah akur kepada kehendak Kerajaan Persekutuan, apatah lagi jika ia hanya memberi keuntungan kepada Putrajaya sahaja,” kata mereka.

Mereka berdua tidak menolak untuk mempertimbang memfailkan semakan kehakiman bagi mencabar kesahihan Akta Pembangunan Petroleum dan Perjanjian Petronas, sekiranya usul itu tidak berjaya dibawa ke sidang DUN.

Mereka berkata, semakan kehakiman boleh dibuat mengambil kira perjanjian itu dibuat ketika Ordinan Darurat berkuat kuasa, yang kini sudah dibatalkan.


Wajah rasis DAP tak hilang dengan letak bunga hiasan di DUN Skudai

DAP tidak akan dapat menghilangkan wajah rasis parti itu walaupun meletakkan calon-calon Melayu bertanding pada Pilihan Raya Negeri (PRN) Johor, 12 Mac ini.

Setiausaha PAS Selangor Roslan Shahir Datuk Mohd Shahir berpendapat alasan DAP meletakkan calon Melayu untuk membuktikan parti itu tidak rasis adalah logik mudah tetapi tidak dibuktikan dengan tindakan.

Mengulas kenyataan calon Melayu DAP di Dewan Undangan Negeri (DUN) N48 Skudai bagi PRN Johor itu, Marina Ibrahim, beliau berkata jika benar parti itu tidak rasis, Marina sepatutnya diletakkan bertanding di kawasan majoriti Melayu.

Beliau yang menyifatkan Marina hanya ‘bunga hiasan’ DAP, diletakkan bertanding di kerusi yang pernah dimenangi parti itu menerusi Tan Hong Pin pada Pilihan Raya Umum Ke-14 (PRU-14) dengan majoriti 35,126 undi.

Bagi PRN Johor 12 Mac ini, Marina akan berdepan calon Perikatan Nasional (PN), Khoo Kong Ek dan calon Barisan Nasional dari MCA Lim Soon Hai.

“Dalam PRU itu DUN Skudai punya 76.14% pengundi bukan Melayu berbanding cuma 23.21% Melayu.

“Dalam laporan NST itu Marina berkata tujuan beliau bertanding atas tiket DAP adalah bagi membuktikan yang DAP bukan parti rasis atau perkauman.

“Kalau DAP rasis kata beliau takkanlah beliau diangkat sebagai calon,” kata Roslan memetik kenyataan Marina di dalam New Straits Times hari ini.

Roslan berkata jika benar DAP bukan parti rasis, Marina sepatutnya diletak bertanding di kerusi majoriti Melayu bukannya di Skudai yang peratusan pengundi Melayunya terlalu kecil.

Menurutnya jika benar DAP bukan parti satu kaum, yang cuma menang di kerusi majoriti Cina, kenapa Marina tidak diletakkan bertanding di DUN Sedili, yang mempunyai 97.45 peratus pengundi Melayu atau DUN Penawar dengan 98.49 peratus pengundi Melayu?

“Menang dan buktikan di DUN majoriti Melayu barulah boleh bawa naratif bahawa DAP parti semua kaum dan tidak rasis. Tiada guna berteduh di kerusi majoriti Cina seperti DUN Skudai tapi mendabik dada kononnya DAP bukan parti rasis.

“Sebelum ini pun orang-orang Melayu khasnya, tahu apa jenis parti DAP ini. Selagi DAP sekadar berani letak Marina di Skudai sebagai bunga hiasan, ianya tak akan menghilangkan wajah rasisnya yang cukup menebal khasnya di Johor.

“Ayuh pengundi Melayu DUN Skudai bangkit dan tolak parti rasis,” kata beliau.


Selepas kenyataan Mat Maslan, kini DAP juga gesa ahli sokong UMNO pada PRN

Susulan kenyataan Datuk Seri Ahmad Maslan menggesa ahli UMNO menyokong DAP, hari ini pemimpin DAP pula menyokong ahlinya untuk menyokong UMNO pada Pilihan Raya Negeri (PRN) nanti.

Setiausaha Publisiti Kebangsaan parti itu, Teo Nie Ching berkata semua ahli-ahli DAP perlu memberi sokongan kepada UMNO pada PRN akan datang kerana mereka sudah menjadi rakan politik dalam kerajaan campuran sekarang.

Jelasnya, langkah itu penting bagi memastikan kestabilan politik sama ada peringkat pusat mahupun negeri dan penyokong DAP perlu mengetepikan sebarang perbezaan yang mungkin wujud sebelum ini sebaliknya melihat kepada masa depan lebih baik.

“Sekarang kami duduk dalam kerajaan perpaduan, jadi, semua parti politik kerajaan yang bertanding dalam PRN akan datang perlu menang untuk pastikan kestabilan kerajaan perpaduan.

“DAP sudah pasti mahu memenangi semua kerusi Dewan Undangan Negeri (DUN) yang dimenangi dan kami juga berharap rakan komponen seperti PKR, Amanah dan juga UMNO turut menang di kawasan mereka.

“Mandat daripada rakyat adalah penting, jadi, sekiranya semua parti politik dalam kerajaan perpaduan boleh menang dengan besar, ini adalah satu tanda bahawa rakyat jelata yakin dengan kemampuan dan pencapaian kami,” katanya dipetik Utusan Malaysia.

Nie Ching yang juga naib ketua DAP Johor sehubungan itu meminta sokongan diberi kepada calon-calon UMNO dalam PRN akan datang bagi mengelak kemenangan kepada pembangkang.

“Pendekatan kita kekal untuk mendekati pengundi berbilang kaum, buktinya adalah bahan publisiti yang dikeluarkan dibuat dalam pelbagai bahasa iaitu bahasa kebangsaan, bahasa Cina dan juga Tamil.

“Kita tidak akan menyerahkan usaha menarik pengundi kepada pihak lain walaupun kita akui sokongan masyarakat Melayu terhadap DAP sedikit kurang, namun, itu tidak halang kita dekati masyarakat Melayu,” katanya.

Semalam, Ahli Majlis Tertinggi (MT) UMNO, Mat Maslan Ahmad Maslan dilaporkan berkata, pengundi UMNO perlu memilih calon daripada kerajaan perpaduan pada PRN tanpa mengira calon tersebut daripada parti mana termasuk DAP.


Britain izin remaja 12 hingga 15 tahun terima dos Pfizer, BioNTech

Agensi Kawal Selia Produk Ubat dan Kesihatan (MHRA) United Kingdom (UK) pada Jumaat meluluskan dos vaksin Covid-19 – Pfizer dan BioNTech – untuk diberikan kepada remaja berusia 12 tahun hingga 15 tahun.

Langkah itu dibuat selepas Amerika Syarikat (AS) dan negara Kesatuan Eropah mengambil langkah serupa.

MHRA dalam satu kenyataan berkata kini terpulang kepada Jawatankuasa Bersama Program Vaksinasi dan Imunisasi (JCVI) untuk menggunakannya terhadap remaja pada usia berkenaan.

Remaja berusia 12 tahun hingga 15 tahun di AS telah diberikan vaksin Pfizer, sementara Perancis dan Jerman merancang berbuat demikian bulan ini.

Ketua Pegawai Eksekutif JCVI, June Raine dalam kenyataan berkata, agensi berkenaan telah mengkaji dengan teliti data percubaan klinikal kepada remaja berumur 12 hingga 15 tahun.

“(Kami) telah menyimpulkan bahawa vaksin Pfizer / BioNTech Covid-19 adalah selamat dan berkesan kepada kumpulan usia ini dan bahawa vaksin ini memberi lebih manfaat berbanding risiko apa pun,” katanya.

Bagaimanapun, pemberian vaksin kepada individu lebih muda oleh negara-negara kaya itu menimbulkan kebimbangan kerana banyak lagi negara di dunia memerlukan dos untuk diberikan kepada golongan berusia. – Agensi


[KEMAS KINI] Kumulatif pesakit meninggal akibat Covid-19 lebih 18,000

Jumlah pesakit Covid-19 di seluruh negara yang dilaporkan sembuh dalam tempoh 24 jam sehingga 12 tengah hari tadi kekal melebihi 20,000, menurut data dikeluarkan Kementerian Kesihatan, hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 20,573 pesakit disahkan sembuh menjadikan kumulatif 1,570,827 kes daripada 1,844,835 kes positif sejak pandemik Covid-19 menular di negara ini awal tahun lalu.

Beliau juga memaklumkan dalam tempoh itu, 336 pesakit, termasuk 62 bukan warganegara Malaysia, meninggal dunia, kurang sedikit berbanding 362 kematian yang dilaporkan semalam.

Daripada jumlah kematian itu, 107 peskait meninggal dunia sebelum dibawa ke hosputal (BID) yang turut melibatkan 40 rakyat asing, katanya.

Angka kematian terbaharu itu katanya, menjadikan kumulatif pesakit meninggal dunia sejak tahun lalu kepada 18,219 kes.

Pada masa sama, beliau turut memaklumkan seramai 1,338 pesakit dirawat di unit rawatan rapi (ICU), membabitkan 959 pesakit positif, dan 379 pesakit lagi disyaki dijangkiti virus berkenaan.

“Sebanyak 735 pesakit memerlukan alat bantuan pernafasan. Daripada jumlah itu 436 adalah pesakit positif, manakala 299 kes lagi disyaki dijangkiti Covid-19, dan siasatan masih dijalankan,” katanya.

Data 5 September 2021.

Dr Noor Hisham juga berkata sehingga kini 255,789 kes masih aktif di seluruh negara.

Terdahulu beliau memaklumkan jumlah jangkitan Covid-19 di seluruh negara dalam tempoh 24 jam itu naik semula kepada 20,396 kes, berbanding 19,057 kes semalam. Jumlah itu termasuk 2,532 pesakit bukan warganegara Malaysia.

Beliau berkata, 13,519 kes atau 66.3 peratus adalah terdiri daripada mereka yang tiada sejarah vaksinasi atau telah menerima sekurang-kurangnya satu dos vaksin atau telah menerima dua dos vaksin tetapi tidak melebihi 14 hari dari tarikh dos kedua, manakala 6,877 kes (33.7 peratus) mempunyai sejarah vaksinasi lengkap.

“Daripada 322 kes kategori 3 hingga 5, sebanyak 240 kes atau 74.5 peratus terdiri daripada mereka yang tiada sejarah vaksinasi atau tidak lengkap vaksinasi berbanding hanya 82 kes (25.5 peratus) daripada mereka yang telah lengkap di vaksinasi.

“Situasi ini jelas menunjukkan mereka yang lengkap divaksinasi adalah lebih terlindung dan kurang berisiko mendapat jangkitan Covid-19 yang teruk. Perkembangan positif ini dapat terus dilihat sekiranya Malaysia telah mencapai kadar vaksinasi yang lebih tinggi,” katanya.

Dr Noor Hisham juga memaklumkan dalam tempoh 24 jam itu sebanyak 37 lagi kluster baharu direkodkan dengan membabitkan 1,124 kes, menjadikan 4,891 kes dengan 3,434 kluster telah ditamatkan dan 1,457 lagi masih aktif.

Beliau berkata sebanyak 21 kluster tempat kerja membabitkan 798 kes dikesan dalam tempoh itu, manakala komuniti (12 kluster – 209 kes), kumpulan berisiko tinggi (tiga kluster – 88 kes) dan pusat tahanan (satu – 29 kes).

Johor merekodkan lapan kluster, Kelantan (tujuh), Selangor (lima), masing-masing tiga di Pulau Pinang, Pahang, dan Sarawak, masing-masing dua di Sabah dan Negeri Sembilan dan masing-masing satu di Labuan, Kedah, Kuala Lumpur dan Perak.


Pengakuan DAP dedah kegagalan PKR, Amanah raih sokongan Melayu

DAP mendedahkan penipuan yang tidak dapat disembunyikan lagi apabila tujuan bekerjasama dengan UMNO adalah bagi mendapat undi Melayu Islam yang kini gagal dilaksanakan PKR dan Parti Amanah Negara (Amanah).

Timbalan Pengerusi Perikatan Nasional (PN), Tan Sri Abdul Hadi Awang justeru, berkata tindakan DAP itu akan menguji UMNO sama ada perjuangan parti yang kononnya keramat Melayu itu adalah politik cari makan dan jawatan atau menunaikan amanah agama, bangsa dan negara.

Justeru, katanya perlu dilakukan muhasabah terhadap parti yang menjadi salah satu mazhab kepada asal usul falsafah Karl Marx, yang diubah suai mengikut realiti dan situasi yang berbeza dalam masyarakat pelbagai kaum, agama dan budaya.

“Sebelum ini, DAP telah menyertai gabungan 55 buah parti demokratik sosial, sosialis dan buruh yang lain di seluruh dunia, sebagai ahli Sosialis Antarabangsa (SI) dalam sebuah persidangan di Zurich, Switzerland.

“Adapun di Malaysia semua kumpulan kiri bersekongkol bersama DAP, termasuk kumpulan komunis yang paling ekstrem sehingga diharamkan. Setelah tidak ada tempat dalam hutan rimba, maka bersembunyilah mereka dalam DAP,” katanya menulis dalam Facebook hari ini (21 April 2023).

Presiden PAS itu berkata demikian sebagai mengulas kenyataan veteran DAP, Lim Kit Siang yang mahu melibat UMNO lebih kuat daripada Bersatu dan PAS.

Menurut Kit Siang kenyataan yang dibuatnya mengenai isu pembebasan bekas Perdana Menteri, Datuk Seri Najib Razak bertujuan melihat UMNO menjadi lebih kuat berbanding PAS dan Bersatu.

Veteran DAP itu berkata satu-satunya cara untuk UMNO kembali gemilang seperti dahulu ialah dengan parti tersebut kembali berpegang kepada dasar dan prinsip asas pembinaan negara seperti yang termaktub dalam Perlembagaan dan Rukun Negara.

Mengulas lanjut, Abdul Hadi berkata kenyataan yang dibuat Kit Siang itu tidak menyembunyikan perjuangan dan hala tuju DAP.

“Tidak menghairankan apabila DAP yang berprinsip dan berkonsepkan sosialisme, sekularisme dan Malaysian Malaysia mengikut undang-undang tubuhnya, mengambil pendekatan pragmatik.

“Dulu PAS bertahaluf dengan DAP dan bersama parti-parti lain dalam gagasan pembangkang berkonsepkan titik persamaan kemanusiaan yang tidak menyentuh dasar parti dan tidak terpesong hala tujunya.

“Apabila PAS mencapai sedikit kejayaan dalam kerjasama itu, sehingga berjaya memerintah Kelantan dan Terengganu, terkini memimpin Kedah pula, serta menambah kerusi di Parlimen, maka dianggapnya bahaya gelombang hijau kerana PAS mendapat kerusi terbanyak.

“Tafsiran yang ekstrem terhadap PAS, bukan kerana salahnya, tetapi kerana sikap menolak kebenaran secara tidak adil. Begitulah ketidakselesaan DAP ketika PAS pernah mengatasi parti-parti lain dalam Pakatan Rakyat,” katanya.

Ahli Parlimen Marang itu turut mengingatkan bahawa PAS bukannya Melayu Islam yang mudah lupa terhadap Deklarasi Setapak yang memperkukuhkan pandangan DAP bahawa kesamarataan etnik harus menjadi prinsip paling penting dalam proses membina negara, dan di atas prinsip ini DAP berpegang bahawa pengasingan rakyat ke dalam dua kelompok ‘Bumiputera’ dan ‘bukan Bumiputera’ hendaklah ditentang.

“PAS juga tidak lupa terhadap peristiwa pendedahan sikap DAP apabila mereka menyertai himpunan kumpulan kiri di Kajang beberapa tahun yang lalu.

“Himpunan yang bertujuan memperingati perjuangan kumpulan komunis menentang Jepun bersama British kerana bersama dalam Perang Dunia Kedua, dan selepasnya menentang British supaya disenaraikan dalam perjuangan kemerdekaan negara.

“PAS tidak lupa sikap DAP yang menyanjung abu mayat Chin Peng, ketua pemberontak komunis yang membunuh ramai anggota tentera dan polis walaupun berperang pada zaman penjajah British yang mengharamkannya.

“Hal ini demikian kerana, menentang komunis itu lebih utama disebabkan lebih sesat dan bahaya daripada British,” katanya.


LCS: Anwar cakap tak serupa bikin

Tindak-tanduk Perdana Menteri, Datuk Seri Anwar Ibrahim kini sudah berubah sejak ‘bersahabat’ dengan rakan baharu dalam kerajaan campuran.

Naib Presiden Gerakan, Koo Shiaw Lee berkata kini bekas ketua pembangkang itu dilihat ‘cakap tak serupa bikin’ berkait skandal projek Kapal Tempur Pesisir (LCS) milik Tentera Laut Diraja Malaysia selepas menjadi kerajaan.

“…Anwar Ibrahim cakap tak serupa bikin dan tidak mempunyai pendirian yang teguh di mana semasa menjadi ketua pembangkang, beliau menggesa projek LCS tersebut dihentikan serta merta. Selepas menjadi kerajaan, Anwar menambah kos pula projek LCS sehingga RM11.2 billion.

“Dimanakah pendirian Anwar sebelum ini mengatakan projek LCS mempunyai skandal dan rasuah. Mungkin Anwar lupa sebab sekarang sudah bekerjasama dengan perasuah berbeza dengan sebelum ini, beliau seorang yang perangi rasuah” katanya dalam satu kenyataan, hari ini.

Beliau merujuk kenyataan Anwar pada Sabtu lalu yang mengatakan projek LCS itu akan diteruskan kerana kerajaan sudah membelanjakan sejumlah dana.

Dalam pada itu Koo berkata Anwar tetap meneruskan projek itu ketika beliau menyedari hakikat projek yang penuh kontroversi pada zaman UMNO-BN itu membazir wang negara.

“Mengapa Anwar masih ingin teruskan lagi projek LCS tersebut, sedangkan kita tahu bahawa ini akan membazirkan duit Kerajaan sahaja.

“Ini terang lagi bersuluh ada agenda tersembunyi atau mungkin untuk menyelamatkan Datuk Seri Zahid Hamidi (Timbalan Presiden) yang terpalit dalam kes skandal LCS,” katanya.

Sebelum ini pembinaan kapal LCS terpalit kontroversi apabila Jawatankuasa Kira-Kira Wang Negara (PAC) mendedahkan tiada seunit pun telah disiapkan walaupun kerajaan membelanjakan RM6.083 bilion menerusi BNS.

Projek LCS bermula pada 2013 tetapi selepas RM6 bilion dibelanjakan, BNS telah terlepas tarikh akhir 2019 untuk menghantar kapal pertama.

Sehingga tahun lepas, pembinaan kapal keenam masih belum dimulakan dan tiada satu pun kapal telah mencapai kemajuan melebihi tahap 50 peratus.


Pengawal keselamatan itu rupanya bekas Koresponden Utusan London

Bekas wartawan Utusan, Mohd. Sidek Mohd Salleh kini hidup mencari sesuap nasi dengan menjadi pengawal keselamatan. – Gambar Zakaria A Wahab

Sebaik tiba di hadapan sebuah bangunan di Jalan Pudu, Kuala Lumpur, kelihatan seorang lelaki berbaju putih beruniform pengawal dan berseluar gelap sedang menyapu-nyapu membersihkan lantai di kaki lima.

Dari dalam kereta, saya memerhati sosok lelaki itu dengan rasa hiba. Itulah rupanya bekas seorang wartawan di sebuah akhbar Melayu besar dahulu bernama Mohd. Sidek Mohd Salleh, kini hidup mencari sesuap nasi dengan menjadi Pengawal Keselamatan atau ‘Pak Guard’, untuk meneruskan kelangsungan hidup.

Hari saya hendak bertemu Mohd. Sidek, saya tidak memberitahu saya hendak menemuinya. Dengan berbekalkan alamat yang diperolehi, aplikasi Waze telah membawa kereta saya berhenti betul-betul di hadapan bangunan tempat Mohd. Sidek bertugas.

Sesampai di situ, saya hendak lekas turun dari kereta tetapi tidak jadi sebab ternampak sosok tubuh Mohd. Sidek sedang menyapu sampah. Terus saya perhatikan buat beberapa minit dari dalam kereta gelagat Mohd. Sidek.

Sungguh sedih dan luluh hati saya apabila melihat nasib wartawan ini yang telah saya kenali sejak 1979. Bagaimana seorang wartawan yang dahulu dikenali melalui beritanya kini melalui kehidupan yang susah dan perit.

Kisah bekas wartawan ini, yang hidup sebatang kara dan sedang mengidap sakit kanser usus tahap tiga, telah disiarkan oleh portal berita dalam talian bebasnews.my. pada awal Februari.

Berita itu ditulis oleh rakan wartawan juga iaitu Syahril Kadir. Saya terbaca dalam satu grup ‘WhatsApp’ sewaktu saya berada di luar negara. Sekembali saya ke tanah air, saya telah menghubungi beliau untuk mendapatkan maklumat terperinci mengenai kedudukan Mohd. Sidek dan kisah nasib beliau ini.

Kisah nasib beliau ini telah saya terus panjangkan kepada seorang Menteri untuk perhatian beliau. Saya difahamkan usaha sedang dibuat oleh pihak Menteri berkenaan untuk membantu beliau.

Saya sebenarnya telah lama tidak berjumpa dengan Mohd. Sidek. Mungkin sudah 20 tahun lebih lamanya dan ketika berjumpa beliau pun, Mohd Sidek masih bertugas sebagai wartawan Utusan Malaysia.

Mohd. Sidek yang bersara dari Utusan pada 2010 pernah menjadi koresponden di London pada 1985, Ketua Biro Perak (1989), Timbalan Pengurus Perhubungan Awam (1995), Penolong Pengarang Mingguan Malaysia (1996), Penolong Ketua Penyunting (1997) dan Penolong Pengarang Utusan Melayu (2006).

Melihat pada pencapaian kerjayanya, siapa sangka penghujung kehidupan Mohd. Sidek sungguh menyedihkan pada komuniti wartawan atau industri kewartawanan.

Sedih bukan kerana tugasnya sebagai Pengawal Keselamatan. Tiada salah pada tugas itu. Memilukan kerana Mohd. Sidek yang kini berusia 67 tahun dan mengidap kanser, bekerja 12 jam sehari tanpa cuti mencari rezeki hidup!

Dengan upah kerja tidak lebih RM1,800 sebulan, termasuk upah lebih masa, Mohd. Sidek akan memandu kereta Proton Saga usangnya (yang dibelinya semasa bertugas di Perak) dari rumahnya di Bangi ke Kuala Lumpur setiap hari dari awal subuh dan pulang lewat petang atau malam.

Dengan gajinya itulah, beliau membuat potongan hutang kad kredit lamanya, menuang minyak dan membela kereta usangnya, membeli makan minumnya serta RM10 sehari membeli akhbar harian.

Saya tabik pada Mohd. Sidek, walau sudah bersara dan bertugas sebagai Pengawal Keselamatan, beliau melanggan lima akhbar harian – Utusan Malaysia, Sinar Harian, Harian Metro, The Star dan The Sun – dan tekun membacanya seperti seorang wartawan layaknya.

Walaupun sudah bersara dan tidak lagi ramai kenalan, Mohd. Sidek amat serba tahu tentang apa yang berlaku dalam negara atau mengenai pemimpin-pemimpin, serta mengikuti perkembangan rakan wartawan yang dikenalinya.

Menurutnya, ramai sudah kenalan wartawannya sudah meninggal dunia. Beliau mengetahuinya melalui bacaan akhbar-akhbar itu setiap hari.

Akhbar Mohd. Sidek, Utusan Melayu (Malaysia) yang asal sudah lama ditutup pada 2019. Bagaimana dengan nasib wartawannya? Begitu juga dengan akhbar-akhbar besar lain yang juga ditutup. Apa sudah jadi pada kehidupan mereka hari ini.

Tetapi saya pasti, selain Mohd. Sidek tiada lagi bekas atau mantan wartawan yang terpaksa bekerja sebagai pengawal keselamatan. Sekurang-kurangnya yang saya tahu ramai menyumbang kepakaran mereka di bidang yang sama atau berkaitan untuk majikan baru atau mereka sendiri majikannya.

Memang nasib wartawan di Malaysia tiada siapa yang membela atau hendak membela. Wartawan Malaysia bila bersara hanya meninggalkan nama (itu pun jika ada nama) atau hilang tanpa dikesan.

Sedikit sahaja jumlah wartawan di Malaysia yang berduit dan berharta. Mereka boleh dibilang dengan jari.

Yang agak bernasib baik ialah wartawan yang bekerja dengan agensi berita Kerajaan seperti Radio Televisyen Malaysia (RTM) dan Pertubuhan Berita Nasional Malaysia (Bernama). Sebagai pesara Kerajaan mereka diberikan bayaran pencen setiap bulan. Dapatlah mereka meneruskan kehidupan dengan agak selesa.

Mereka yang tidak berpencen terpaksa terus bekerja kerana mereka tahu wang simpanan termasuk dalam Kumpulan Wang Simpanan Pekerja satu hari akan habis terutama dalam waktu kos kehidupan semakin mahal.

Jadi siapa yang akan membantu atau menjaga nasib kebajikan bekas wartawan apabila mereka bersara atau hilang pekerjaan akibat penutupan syarikat media mereka.

Saya mendapat tahu ada usaha sedang dibuat oleh beberapa kalangan wartawan yang masih berkhidmat dan sudah bersara untuk menubuhkan satu persatuan untuk wartawan di Malaysia, mungkin digelar ‘Persatuan Wartawan Malaysia’ tidak lama lagi.

Kita berharap persatuan ini jika berjaya ditubuhkan menjadikan usaha menjaga kebajikan nasib wartawan sebagai salah satu teras perjuangannya. Seperti orang sering berkata “kalau bukan kita, siapa lagi yang akan menolong diri kita”.

Dalam dua tiga minggu lagi, Mohd. Sidek akan menjalankan pembedahan di Hospital Besar Kuala Lumpur untuk membuang ususnya yang rosak. Kita doakan yang terbaik untuk beliau semoga selamat menjalani rawatan.

Bagi rakan-rakan beliau dan pembaca yang ingin membantu Mohd. Sidek bolehlah menyumbang melalui akaun peribadinya di Maybank bernombor: 114013013348 (Mohd Sidek Mohd Salleh).

Zakaria A Wahab
Bekas Ketua Pengarang Bernama

Penulis merupakan mantan Ketua Pengarang Bernama 2014-2019. Mula menyertai Bernama sebagai wartawan pada 1980. Berkhidmat dengan Perdana Menteri Tun Dr. Mahathir Mohamad dari 1992 hingga 2003 sebagai Penolong Setiausaha Akhbar dan kemudian Setiausaha Akhbar.


Hakim Syarie akan saman Lokman Adam berhubung tuduhan gangguan seksual

Bekas Ahli Majlis Tertinggi UMNO, Datuk Lokman Noor Adam bakal disaman Ketua Hakim Syarie susulan tuduhannya berhubung penglibatan dalam gangguan seksual terhadap wanita pada Ogos tahun lalu.

Hakim tersebut, Datuk Mohd. Na’im Mokhtar sudah membuat laporan polis terhadap tuduhan dibuat Lokman yang dibuat menerusi satu video yang dimuat naik dalam akaun media sosialnya.

Menurut Na’im, terdapat konspirasi oleh beberapa individu dalam Jabatan Kehakiman Syariah untuk menjatuhkannya.

Beliau turut menafikan dakwaan wanita itu selain menggesa pihak polis menyiasat wanita yang didakwa membuat laporan polis palsu dipercayai didalangi beberapa individu yang mahukan jawatannya.

Dakwanya, hal tersebut bukan cubaan kali pertama untuk menjatuhkannya malah sebelum ini individu yang sama cuba mengaitkannya dengan seorang wanita lain tetapi gagal.

“Saya telah memberikan kerjasama kepada polis dalam siasatan mereka, dan menyerahkan nama individu yang masih berkhidmat di jabatan di bawah arahan saya,” katanya dipetik Utusan Malaysia hari ini.

Dalam pada itu, beliau berkata, tuduhan Lokman terhadapnya adalah berniat jahat malah mencemarkan imej dan integritinya.

“Sepatutnya Lokman mendapatkan cerita daripada kedua-dua pihak dahulu sebelum membuat sebarang kenyataan.

“Malangnya, dia membuat tindakan melulu dengan membuat dakwaan serius terhadap saya sedangkan semua yang dia katakan itu adalah tidak benar,” jelas beliau.

Sementara itu, peguam Na’im, Datuk Akberdin Abdul Kader memaklumkan, pihaknya akan menghantar surat tuntutan kepada Lokman esok.

“Anak guam saya akan saman Lokman Adam kerana memfitnah.

“Surat saman akan dikeluarkan kepada Lokman oleh firma guaman saya esok,” katanya.


Bekas Panglima sedia dedah punca kapal tak siap jika dapat kebenaran

Jika mendapat kebenaran daripada pihak berkuasa, bekas Panglima Tentera Laut Tan Sri Abdul Aziz Jaafar sedia mendedahkan punca disebalik isu perolehan kapal tempur pesisir pantai (LCS) yang sehingga hari ini gagal disiapkan.

Bagaimanapun, Abdul Aziz berkata tidak boleh mengulas berhubung kontroversi kapal RM9.1 bilion tersebut kerana tidak dibenarkan pihak berwajib.

“Saya tidak mahu komen buat masa ini sehingga surat saya berkaitan isu berkenaan dibenar untuk didedahkan kepada umum.

“Tidak semua boleh membacanya kecuali orang yang dibenarkan oleh perkhidmatan,” katanya dipetik laporan Utusan Malaysia.

Terdahulu, Jawatankuasa Kira-Kira Wang Negara (PAC) mendedahkan hasil dapatan melibatkan LCS kepada umum.

Laporan PAC juga mendedahkan, kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan.

Susulan itu, PAC turut mengemukakan tujuh syor penambahbaikan, yang antaranya menyarankan Kementerian Pertahanan melihat semula opsyen dan menetapkan hala tuju terbaik bagi projek LCS dan memastikan wang awam dibelanjakan secara bertanggungjawab.

Dalam pada itu, Pengerusi PAC, Wong Kah Woh berkata, meskipun sebuah kapal LCS pernah dilaporkan dilancarkan pada 2017 lalu, namun kapal tersebut sebenarnya dalam keadaan tidak siap.

Katanya, ini berdasarkan laporan PAC yang dilaporkan semalam apabila kemajuan kerja kapal tersebut yang sebenar hanyalah kira-kira 44 peratus.

“Jadi persoalan dibangkitkan daripada PAC ketika prosiding adalah bagaimana sebuah kapal LCS itu boleh dilancarkan apabila ia masih belum siap.

“Jawapan daripada Kementerian Pertahanan dan kontraktor adalah mereka katakan pelancaran dan penamaan itu tidak bermaksud kapal itu sudah siap. Tetapi, katanya pelancaran itu bertujuan memastikan keseimbangan (kapal di atas air) dan itu merupakan sebahagian praktis industri.

“Tetapi PAC tidak setuju kerana gambaran pada masa itu kena kapal yang siap, jadi mana boleh lancar satu kapal tidak siap.

“Kapal itu kalau google memang nampak cantik, tetapi selepas pelancaran ia dihantar balik ke kilang atau limbungan mereka untuk teruskan pembinaan,” katanya.

Semalam, Timbalan Presiden PKR Rafizi Ramli mendakwa sekurang-kurangnya RM890 juta duit rakyat hangus daripada projek kapal Kementerian Pertahanan yang gagal disiapkan mengikut tempoh ditetapkan itu dan bakal membuat siri pendedahan melibatkan tiga pemimpin utama UMNO.

Rafizi menamakan tiga pemimpin UMNO dalam skandal kapal RM9 bilion itu, bekas Perdana Menteri Datuk Seri Najib Razak, bekas Menteri Pertahanan Datuk Seri Ahmad Zahid Hamidi dan juga Menteri Pertahanan sekarang, Datuk Seri Hishammuddin Hussein.


Besut dilanda ribut, rumah, sekolah rosak teruk

Penghuni lebih 60 rumah di tujuh kampung di Jertih berdepan detik cemas apabila kawasan itu dilanda ribut sehingga merosakkan kediaman mereka pada petang semalam (19 Oktober 2022).

Kampung terlibat dalam kejadian kira-kira jam 5 petang itu ialah Kampung Pusu Tinggi, Bukit Puteri, Dengir, Tok Has, Lay Out Tok Has, Gong Penaga dan Air Terjun manakala Sekolah Kebangsaan (SK) Bukit Puteri yang terletak di Kampung Tok Has turut mengalami kerosakan dalam insiden itu.

Pegawai Penyelaras Dewan Undangan Negeri (DUN) Kuala Besut, Azbi Salleh berkata kebanyakan rumah mengalami kerosakan pada bahagian bumbung dalam kejadian hujan lebat yang berlarutan hampir satu jam itu.

“Pihak kami dalam tindakan mendapatkan maklumat jumlah sebenar keluarga yang terjejas kerana kemungkinan ada lagi mangsa yang belum melaporkan kejadian kepada Jawatankuasa Pembangunan dan Keselamatan Kampung (JPKK) masing-masing,” katanya, lapor Bernama.

Sementara itu, Timbalan Ketua Pegawai Pendidikan Daerah Besut, Hamdhan Abd Ghafar berkata tiada kecederaan dilaporkan susulan kejadian berlaku selepas waktu persekolahan di mana semua guru dan pelajar telah pulang.

Katanya, bumbung garaj letak kereta guru diterbangkan ribut sehingga tersangkut pada bumbung bangunan kelas berdekatan.

“Empat kelas mengalami kerosakan di bahagian bumbung apabila atap diterbangkan angin namun tidak ada sebarang kecederaan. Kejadian berlaku selepas waktu persekolahan, pelajar serta guru telah pulang ke rumah masing-masing.

“Persekolahan beroperasi seperti biasa hari ini tetapi murid yang kelas mereka terjejas ditempatkan sementara di dewan sekolah dan tindakan segera akan diambil untuk membaiki kerosakan supaya murid-murid dapat mengikuti pembelajaran seperti biasa apabila sekolah dibuka Rabu depan,” katanya. – Bernama


Najib disyaki terbabit rancang seleweng dana 1MDB dengan PetroSaudi: Bakke

Seorang saksi perbicaraan 1Malaysia Development Berhad (1MDB) tidak menolak penglibatan Datuk Seri Najib Razak dalam penyelewengan yang melibatkan pelaburan usama dengan PetroSaudi International Ltd (PSI).

Saksi pendakwaan ke-13, Tan Sri Mohd Bakke Salleh yang juga bekas pengerusi 1MDB mengesyaki bekas Perdana Menteri terlibat dalam kes penyelewengan dana syarikat pelaburan negara, malah beliau sendiri tidak selesa untuk berjumpa dengan Najib selepas peletakan jawatannya.

“Saya tak (jumpa) pada masa itu kerana saya ada syak yang bekas perdana menteri juga terlibat dalam ini, terlibat dalam ‘scheme of things’ tentang pelaburan (dana AS$1 bilion untuk usaha sama) dengan Petrosaudi.

“Saya putuskan yang saya tidak mahu jumpa dia secara peribadi. Saya tak selesa,” kata Bakke semasa perbicaraan hari ini selepas disoal peguam Najib, Tan Sri Muhammad Shafee Abdullah pada sesi pemeriksaan balas.

Bakke berkata, rasa curiga itu timbul kerana projek usaha sama berkenaan dilakukan dengan tergesa-gesa yang turut menimbulkan rasa tidak selesa dalam kalangan Ahli Lembaga Pengarah (BOD) yang lain ketika mesyuarat BOD pada 18 September 2019 apabila mereka mengetahui kaedah pelaburan itu dilaksanakan.

“Dalam mesyuarat BOD pada 26 September, BOD mengambil keputusan untuk meluluskan projek itu tertakluk kepada beberapa syarat.

“Sekali lagi, BOD mengingatkan pengurusan untuk mematuhi beberapa syarat, tetapi pada masa sama perjanjian usaha sama itu ditandatangani dengan dana bagi projek berkenaan dibahagikan menyebabkan kami berasa terkejut,” katanya lagi.

Bakke hari ini dipanggil bagi memberi keterangan terhadap Najib dalam kes pindaan laporan akhir pengauditan 1MDB.

Mahkamah sebelum ini diberitahu dalam perbicaraan kes penyelewengan dana 1MDB dihadapi Najib, melalui kerjasama 1MDB-PSI itu, 1MDB menyuntik dana berjumlah AS$1 bilion sebagai modal permulaan yang dibayar secara tunai.

Bagaimanapun, daripada jumlah itu AS$700 juta dilencongkan ke dalam syarikat Good Star Ltd yang kemudian didapati merupakan sebuah syarikat yang mempunyai kaitan dengan ahli perniagaan dalam buruan, Low Taek Jho atau Jho Low.

Mahkamah juga diberitahu bahawa perjanjian usaha sama 1MDB-PetroSaudi PSI meninggalkan hutang berjumlah AS$700 juta, berpunca daripada pindahan dana 1MDB kepada Good Star.

Semasa perbicaraan sebelum ini, Bakke mendedahkan BOD 1MDB diminta oleh Najib untuk tidak menghabiskan masa dengan meneliti transaksi lepas syarikat, sebaliknya menumpukan kepada cadangan usaha sama dengan PSI.

Bakke berkata, perkara itu disampaikan Najib melalui panggilan telefon selepas beliau (Najib) selesai bercakap dengan Jho Low ketika Mesyuarat Lembaga Pengarah 1MDB pada September 2009.

Saksi itu merujuk kepada mesyuarat BOD yang dihadirinya yang turut disertai Jho Low yang mana ahli perniagaan itu mendakwa menerima panggilan telefon daripada Najib.

Najib, 68, didakwa menggunakan kedudukan beliau ketika itu untuk mengarahkan pindaan dilakukan terhadap laporan akhir pengauditan 1MDB sebelum dibentangkan kepada Jawatankuasa Kira-Kira Wang Negara (PAC) bagi mengelak sebarang tindakan diambil terhadapnya.

Arul Kanda, 44, pula didakwa bersubahat dengan Najib dalam membuat pindaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbicaraan di hadapan Hakim Mohamed Zaini Mazlan bersambung esok.